text:
Umugabo Dan Hoffman, uyobora ishami rya google ricunga ibijyanye n’inyubako n’ibikoresho aho icyicaro cya google kibarizwa ahitwa Mountain View,muri Californie, yahisemo kwitabaza sosiyete yitwa California Grazing aho yagombaga kuzana agashya muri service batanga bita kubwatsi buteye bw’ubusitani (gazon).
Iyi sosiyete yakodeshwejwe na google yazanye ihene zigera kuri Magana abiri zagombaga kurisha ubwatsi bukaringanira nkaho byakozwe n’imashini.
Umuyobozi wa sosiyete California Grazing yazanye ihene mu kazi , yatangaje ko impamvu bahisemo gukoresha ihene ari ukuberako banze kwanduza ikirere ndetse bagabanya nibyari kugenda ku mashini birimo amavuta ,iyo ureba ihene zikora akazi kogutunganya ubusitani ubona bishimishije kurusha uko twahabona imashini.
Aho gukoresha imashini zikata ibyatsi isosiyete ya google aho ikorera ku cyicaro gikuru muri yahisemo kwitabaza ihene 200 !
Labels: utuntu n'utundi


c: text/html

text:
Urwenya rwanditswe n'umusomyi/umwanditsi kuIgituba witwa LATOUTE
Imbeba yabonaga inzovu ikifuza gukora nayo amour ariko bukeye irabizindukira irayibwira
iti "wampaye" inzovu iti "iki!" imbeba iti "igituba" inzovu kuko yari yizeye ko imbeba ntacyo iri bukore irayemerera ahubwo indi iratinya ariko yikoza hirya hashize umwanya iragaruka isanga inzovu yaguye agacuho yasinziriye iyijyaho ngo iyikanike inzovu irikanga iriruka imbeba irakugendeye no mu gutwi kw'inzovu iti chérie ndakubabaje!(Uru rwenya rwatangiwe na Gaternelson asaba uwaba aruzi kururangiza Latoute arahagoboka hari ku ya 1/4/2008)
by LATOUTE and Gaternelson
INKURU BISA
1.Urwenya rw'Igitsina I
2.Urwenya rw'Igitsina II
3.Inganzo y'Igituba
4.Urwenya
5.Urwenya Rusanzwe
6.Urwenya rw'Igitsina
7.Urwenya Tuba!
umuco nyarwanda,urwenya,imbeba,inzovu,urukundo

robotstxt: allowed

filter: keep


text:
ven.
18
nov.
2011
ISOMO RYA MBERE
Igitabo cy’Umuhanuzi Daniyeli (Dan 5, 1-6.13-14.16-17.23-28)
Muri iyo minsi, 1umwami Balitazari akora umunsi mukuru ukomeye, azimanira abatware be bageraga ku gihumbi maze anywera divayi imbere yabo. 2Ngo amare gusoma kuri divayi, umwami Balitazari ategeka kuzana ibikombe bya zahabu n’ibya feza, se Nebukadinetsari yari yarasahuye mu Ngoro y’i Yeruzalemu, kugira ngo abinyweshe we n’abatware be, hamwe n’inshoreke ze n’abaririmbyikazi be. 3Nuko bazana ibyo bikombe bya zahabu n’ibya feza byasahuwe mu Ngoro y’Imana i Yeruzalemu, maze umwami n’abatware be, inshoreke ze n’abaririmbyikazi be babinyweramo. 4Nuko banywa divayi ari na ko basingiza ibigirwamana bikozwe muri zahabu no muri feza, mu muringa no mu cyuma, mu biti no mu mabuye. 5Ako kanya hatunguka intoki z’ikiganza cy’umuntu, zitangira kwandika ku rukuta rw’ingoro y’umwami ahagana inyuma y’ikinyarumuri, umwami arabukwa igikonjo cy’ikiganza cyariho cyandika. 6Ubwo umwami ahinduka undi, ibitekerezo bye bimutera guhagarika umutima, intantu ze ziratatana n’amavi ye atangira gukocagurana.
13Nuko bazana Daniyeli imbere y’umwami, ngo ahagere umwami aramubwira ati «Mbese ni wowe Daniyeli wo mu bantu umwami data yazanye bunyago, abakuye mu gihugu cya Yuda ? 14Numvise bavuga ko utuwemo n’umwuka w’Imana kandi wifitemo urumuri, ubwenge n’ubuhanga budasanzwe. 16Numvise rero bavuga ko ushobora gutanga ibisobanuro no guhishura amayobera. Niba ushobora gusoma iyi nyandiko no kumenyesha icyo isobanura, uzambikwa imihemba n’umukufi wa zahabu mu ijosi, kandi ube umwe mu batatu b’ingenzi mu gihugu.» 17Daniyeli abwira umwami ati «Ayo maturo yigumanire cyangwa se uyihere abandi ! Nyamara ku bwanjye, iriya nyandiko ndayisomera umwami kandi mumenyeshe n’icyo isobanura. 23Wirase kuri Nyagasani Nyir’ijuru, utumiza ibikombe byo mu Ngoro ye maze wowe n’abatware bawe, inshoreke zawe n’abaririmbyikazi bawe mubinywesha divayi ; musingiza ibigirwamana bikozwe muri zahabu no muri feza, mu muringa no mu cyuma, mu biti no mu mabuye kandi ibyo bigirwamana bitabona, ntibyumve cyangwa ngo bigire icyo bimenya. Nyamara ntiwahaye ikuzo Imana ibumbatiye ubugingo bwawe mu biganza byayo, ikagenga n’amayira yawe yose. 24Ni yo rero yohereje cya kiganza cyandika ubwacyo iyi nyandiko. 25Ibyo cyanditse ni ibi : “Mene, Mene, Tekeli, Parisini”. 26Dore rero icyo ayo magambo asobanura : “Mene”, lmana yabaze imyaka umaze ku ngoma maze irayisoza. 27“Tekeli”, wapimwe ku munzani maze uburemere bwawe bugaragaza ko udashyitse. 28“Parisini”, igihugu cyawe cyagabanyijwemo kabiri, gihabwa Abamedi n’Abaperisi. »
INDIRIMBO (Daniyeli 3, 62-64, 65-67)
Zuba n’ukwezi, nimusingize Nyagasani.
Inyik/ Nimumuririmbe kandi mumurate iteka ryose !
Nyenyeri zo mu kirere, nimusingize Nyagasani.
Inyik/ Nimumuririmbe kandi mumurate iteka ryose !
Imvura n’ikime, nimusingize Nyagasani.
Inyik/ Nimumuririmbe kandi mumurate iteka ryose !
Miyaga mwese, nimusingize Nyagasani.
Inyik/ Nimumuririmbe kandi mumurate iteka ryose !
Muriro n’icyocyere, nimusingize Nyagasani.
Inyik/ Nimumuririmbe kandi mumurate iteka ryose !
Bukonje n’ubushyuhe, nimusingize Nyagasani.
Inyik/ Nimumuririmbe kandi mumurate iteka ryose !
IBANGONDIRIMBO RIBANZIRIZA IVANJILl (Hish 2, 10)
Alleluya Alleluya.
Nyagasani, hahirwa uzaba indahemuka kugeza ku rupfu :
uzamwambika ikamba ry’ubugingo.
Alleluya.
IVANJILI
+ Luka (Lk 21, 12-19)
Muri icyo gihe, Yezu abwira abigishwa be iby’ihindukira rye ; arababwira ati 12«Bazabafata, babatoteze, babace mu masengero, babarohe mu buroko; bazabajyana imbere y’abami n’abatware, babaziza izina ryanjye. 13Ibyo bizatuma mumbera abagabo. 14Muzirinde guhagarika umutima mwibaza uko muziregura, 15kuko ubwanjye nzabaha imvugo n’ubuhanga, abanzi banyu batazashobora kurwanya cyangwa kuvuguruza. 16Ndetse muzatangwa n’ababyeyi, n’abo muva inda imwe, na bene wanyu, n’incuti zanyu, bazicisha benshi muri mwe, 17kandi muzangwa na bose muzira izina ryanjye. 18Nyamara mumenye ko nta gasatsi na kamwe ko ku mutwe wanyu kazagira icyo kaba. 19Mu bwiyumanganye bwanyu ni ho muzarokora ubuzima bwanyu ! »


text:
Wari uzi agaciro k’ ijambo rivuga ngo:Mana mbabarira kuko ndi umunyabyaha!?
Reka mbibire ibanga. Iri jambo “ Mana mbabarira kuko ndi umunyabyaha “ nubwo rigaragara nk’iryoroshye mu kanwa ariko ngo umukoresha w’ikoro yararikoresheje arivanye ku mutima maze ngo ataha atsindishirijwe cyangwa se mu yandi magambo ngo yemewe n’Imana. Luka 18: 13 B
Abagabo babiri barimo umwe w’umufarisayo n’undi w’umukoresha w’ikoro ngo bagiye mu rusengero gusenga, ngo bahageze, umufarisayo atangira gusobanurira Imana uburyo akiranuka, yiyiriza kabiri mu cyumweru, atanga kimwe mu icumi cy’ibyo atunze n’ibindi n’ibindi… nuko ngo umukoresha w’ikoro we, icyantangaje nuko ngo yatinye no kubura amaso ye ngo arebe mu ijuru. ngo ahubwo yikubita mu gituza ati “ Mana mbabarira kuko njye ndi umunyabyaha”
Yesu kuko ariwe waciye uyu mugani, awurangiza avugako uwo waciye bugufi akemera intege nke ze, ariwe wavuye mu rusengero atsindishirijwe ndetse yemewe n’Imana! Imana itugirire neza cyane.
Iri jambo rero riratunaniye murino minsi, tunaniwe kwimenya, kandi nigihe twimenye, tunaniwe kumenya guca bugufi imbere y’Imana ngo dusabe imbabazi, kandi umuntu utazi gusaba Imana imbabazi sinzi ko kuzagera mu ijuru bizamworohera.
Maze iminsi nibaza ku mugabo witwaga sauli ariko atari Paulo, niba aruko umutima we wari waramaze kwinangira, nasanze atari azi gusaba imbabazi ahubwo yari n’indyarya , akirengagiza ko Imana ntacyo ihishwa. Igihe kimwe yahawe itegeko n’Imana ryo kujya gutera abamaleki ngo akabarimbura rwose hamwe n’ibyo batunze, nuko ngo agezeyo, aho gukora ibyo yatumwe n’Imana ngo yirobanuriramo ibintu by’igiciro ntiyabirimbura kugeza no ku Mwami wabo. Bukeye Imana imutumaho umukozi wayo, aho guhita asaba imbabazi ahubwo atangira kwishushanya ati mukozi w’Imana nashohoje ibyo Imana yantumye byose. Umukozi w’Imana aramubwira ati ariko hari ibintu numva bitamatama inyuma yawe, aho kugirango Sauli ahite asaba imbabazi atangira na none gusobanura ukuntu atariwe wabikoze kandi ko n’ababikoze ngo basigaje ibyo kujya gutambira Imana igitambo……..muri make nabwo ntiyemera icyaha kandi bimugiraho ingaruka mbi zo gucibwa ku ngoma , kuko ngo Uwiteka yari yicujije imapamvu yamwimitse ngo abe umwami wa Israel. Buriya kandi iyo aba yarasobanukiwe no gusaba imbabazi wenda Imana yari gushaka uko imugenza kundi kuko ari inyembabazi.
Mu gihe Dawidi we yari azi kwisabira Imana imbabazi akarira cyane ati Mana mbabarira ntunkureho Umwuka wawe Wera, ati erega Mana mu byaha nimo mama yambyariye agataka kugeza aho Imana imubabariye. Mwari muzi ko uku gutakamba kwa Dawidi ariko kwatumye Imana imuvugaho ngo yiboneye umuntu ufite umutima umeze nkuko ishaka! Yesu adutabare
Buriya njya numva mu bintu byiza abana banjye bagombye kumenya harimo no kumenya kwemera ikosa no kurisabira imababazi !
Muri make gucikwa cyangwa kugira intege nke ugakora icyaha bishobora kukubaho wenda utanabingambiriye ,ariko aho dutandukanira, ni uburyo tumenya kwegera Imana tukayisaba imbabazi tunayizeza ko rwose tutazongera.
Hari aho Imana ivuga ngo izadukuramo umutima ukomeye nk;ibuye iduteremo umutima woroshye nk’inyama!
Icyampa uwo mutima woroshye nk’inyama nanjye nkawuhorana kuko muri Yesaya 66:2 Uwiteka aravuga ngo” Ariko uwo nitaho ni umukene ufite umutima umenetse, agahindishwa imishyitsi n’ijambo ryanjye”
Ibihe byiza


text:
Musanze: Ubuyobozi bw’akarere burasabwa kwegera abaturage ngo bikemurire ibibazo aho gutegereza Leta
Senateri  Bajyana Emmanuel arakangurira abayobozi b’Akarere ka Musanze kurushaho kwegera abaturage kugira ngo basobanukirwe ko na bo bafite uruhare bagomba kugira ngo bikemurire ibibazo biba bibugarije More...
Ikarita nsuzumamikorere ikebura abayobozi n’abaturage bakagira uruhare mu bibakorerwa
Ikarita nsuzumamikorere ikorerwa n’abaturage mu nama rusange ibera mu mudugudu bakagaragaza serivisi bafitemo ibibazo n’uburyo byakemuka, irashimwa ko ifasha abayobozi kumenya ibibazo abaturage bafite More...
Musanze: Abayobozi bongeye kwibutswa inshingano zabo kubera amateka mabi banditse
Nyuma y’uko abayobozi bo mu Karere ka Musanze bakoze ibara bakagambanira igihugu bakorana na FDLR ifatwa nk’umwanzi w’igihugu, Komisiyo y’Igihugu y’Amatora ifatanyije More...
Gashaki: Abaturage baciye ukubiri n’inzara kubera VUP
Abaturage bo mu Murenge wa Gashaki, Akarere ka Musanze bagiraga ikibazo cy’inzara bikageza aho basuhuka, ariko ngo ubu iyo nzara yabaye amateka kubera gahunda yo guteza imbere abantu batishoboye izwi nka More...
Busogo – Basanga kuba umunyarwanda atari ugutunga indangamuntu gusa
Bamwe mu batuye umurenge wa Busogo mu karere ka Musanze, baravuga ko kuba umunyarwanda birenze kuba ufite indangamuntu y’u Rwanda, ahubwo akaba ari umuntu wimakaza indangagaciro z’ubunyarwanda. Ibi More...
Senateri Tito Rutaremara arashima uburyo abanyamusanze bateguye amatora y’abadepite
Ubwo komisiyo ya politiki n’imiyoborere myiza mu nteko ishinga amategeko umutwe wa sena yasuraga abayobozi n’abaturage mu nzego zitandukanye bo mu karere ka Musanze ngo baganire ku migendekere y’amatora, More...
Kinigi – Barasabwa kwikubita agashyi mu bijyanye no kurara irondo
Abayobozi b’inzego z’ibanze mu murenge wa Kinigi barasabwa gushyira imbaraga mu bijyanye no kurara irondo, kuko byagaragaye ko uyu murenge ukunze kugaragara ku rutonde rw’igaragaramo ibibazo More...
Urubyiruko rurasabwa kugira uruhare mu iterambere rya Musanze
Urubyiruko rutuye mu karere ka Musanze rurasabwa kugira uruhare rugaragara mu bikorwa by’iterambere ry’akarere, kuko aricyo cyiciro gifite imbaraga, ndetse bakaba ari bo benshi batuye akarere ka Musanze. Kuri More...
Musanze – Icyumweru cy’icyunamo cyashojwe hashimwa ubutwari bw’ingabo zari iza FPR
Ubwo hasozwaga icyumweru cy’icyunamo mu karere ka Musanze kuri uyu wa 13/04/2013, abatuye aka karere baboneyeho gushimira ubutwari bw’ingabo zari iza FPR, kubera uburyo zabavanye ahakomeye. Abatuye More...
Musanze – Icyumweru cy’icyunamo cyashojwe hashimwa ubutwari bw’ingabo zari iza FPR
Ubwo hasozwaga icyumweru cy’icyunamo mu karere ka Musanze kuri uyu wa 13/04/2013, abatuye aka karere baboneyeho gushimira ubutwari bw’ingabo zari iza FPR, kubera uburyo zabavanye ahakomeye. Abatuye More...


text:
“Hahirwa abarenganyirijwe gukiranukaki kuko ubwami bwo mu ijuru ari ubwabo ”Matayo 5:10
Yesu ni we wabwiye abigishwa be iri jambo. Buri muntu wese hari byinshi umumenyeraho igihe ari mu byago. Burya iyo umuntu atekanye, aguwe neza biragoye kumenya uwo ari we neza. Kandi iyo uri mu byago urushaho kumenya neza abo mubana.
Yobu yasobanukiwe iki kintu ubwo yageragezwaga na Satani. Yobu yabuze ikintu cyose yari afite, utaretse n’abana be. Ikiyongera kuri ibyo, yahatiwe n’umugore we kwihakana Imana ubundi akipfira.
Uretse kandi n’uyu mugore, n’inshuti ze zaramutereranye. Ariko yashikamye ku kwizera Imana n’ubwo bose bamutaye.
Byose birangiye, Yobu yabonye ibyikubye kabiri ibyo yari yabuze. Yabwiye Imana ati, ‘Ibyawe nari narabyumvishije amatwi, ariko noneho amaso yanjye arakureba.’ Yobu 42:5.
Ni byiza rwose kwigira ku byo mugenzi wawe yaciyemo. Ariko biba byiza kurushaho igihe nawe ubyiciriyemo. Kirya gihe uba wibaza uti, ‘Ese iki kigeragezo ni cyo kinkwiye?’ ‘Kuki ndi guca muri iki kigeragezo?’ Igisubizo ni iki: 1) Mu ngorane ni ho umenyera Imana bundi bushya, ugasobanukirwa neza ukuntu ikwitayeho.
2) Zahabu isukuye ijya kugera ku isoko, yabanje gutunganyirizwa mu muriro. Nawe uba uri gutunganywa.
Yobu yaravuze ngo namara gutunganywa azavamo ameze nk’izahabu. 3) Iyo uri mu ngorane, cyangwa se mu muriro ni ho umenyera neza ko iyo abandi bagutereranye, Imana yo igumana nawe.
Shikama ku gukiranuka no mu gihe cy’ingorane, kugira ngo uzazivemo wiboneye Imana nk’uko na Yobu yayiboneye, ingorane zirangiye.


text:
Byatangajwe n’abayobozi ndetse n’abakozi b’aka karere 41 bari mu itsinda ryasuye, kuri uyu wa 09 Kanama 2016, umudugudu ugizwe n’amazu 104 yatujwemo ababaga ku birwa bya Mazani na Sharita muri Rweru, mu Karere ka Bugesera.
Ni mu rwego rwo kwitegura gutangira gushyira mu bikorwa icyifuzo cya Perezida wa Repubulika, Paul Kagame, yagaragaje ubwo yawufunguraga ku mugaragaro, avuga ko intara zose zagakwiye kubamo imidugudu nk’uwo.
Umuyobozi w’Akarere ka Karongi, Ndayisaba Francois, avuga ko nyuma y’ibyo basobanurirwaga kuri uwo mudugudu, babashije kwibonera byinshi utandukaniyeho n’indi, bikaba bibahaye isomo rizabafasha mu kunoza imiturire no kwihutisha iterambere ku batuye akarere ke.
Ati ˝Twarabirwaga tukumva ari byiza, noneho turabibonye dusanga ni byiza kurusha uko twabyumvaga. Ni isomo ryiza kandi rizadufasha muri gahunda nk’izo kunoza imiturire, kwegereza ibikorwa remezo abaturage benshi icyarimwe n’ibindi.˝
Niyihaba Thomas, Umunyamabnga Nshingwabikorwa w’Umurenge wa Murambi mu Karere ka Karongi, na we wari muri iri tsinda, agira ati “Ni byiza ko abayobozi bacu ahubwo batwijeje ko bazaharanira ko umudugudu nk’uyu ugezwa mu mirenge yose, kuko wafasha henshi mu iterambere.˝
Gashyekero Pascal, wari uhagarariye abaturage akaba n’umwe mu bazimurwa ahagomba guterwa icyayi bagatuzwa mu mudugudu nk’uwo mu Murenge wa Rugabano, ati ˝Umuntu agira impungenge iyo atabona neza ikinyuranyo hagati y’aho avanywe n’aho agiye, ariko nihubahirizwa ibyo twiboneye, ni paradizo kuri twe.˝
Akarere ka Karongi kavuga ko mu gihe cy’amezi 12 kazaba kubatse umudugudu ugizwe n’amazu ari hagati ya 100 na 200, ariko nyuma y’iki gihe igikorwa kikazakomeza ku buryo bazagera ku mazu 500.
Uyu mudugudu ugomba kuba ugaragaramo ibikorwa by’ingenzi nk’amashuri, laboratwari, isomero, ubwiherero n’ibikoni bigezweho, ibibuga, ivuriro riciriritse (poste de santé), amazi meza, imihanda, interineti n’ibindi.


text:
Minisitiri w’Intebe Anastase Murekezi yitabiriye igitaramo cyakozwe na Chorale de Kigali cyabaye mu ijoro ryo ku ya 18 Ukubuza 2016, avuga ko iyo korali yaririmbye neza bikamutera ubwuzu.
Murekezi yabanje gushimira korali yose muri rusange ashimangira ko ifite ubuyobozi bwiza ayishimira ku bw’ubutumire bamuhaye yongera kubashimira by’umwihariko ku bw’igitaramo cya Noheli cyiza bakoze yemeje ko cyari cyuje umunezero.
Yagize ati « Nagira ngo nshimire Chorale de Kigali, ifite ubushobozi bushimishije, ifite ubuyobozi bwiza, barantumiye muri iki gitaramo ariko nk’uko babivuze nari nabyumvise ku ma Radiyo menshi, mbisoma mu binyamakuru byinshi ukabona y’uko abantu bavugana, ikiriho cyiza kivugwa. Turabashima cyane rero kuko mwebwe mugize korali ya Kigali, korali nshya ya Kigali mwadukoreye igitaramo cya Noheli cyiza cyane gishimishije ».
Minisitiri Murekezi yavuze ko icyo gitaramo cyari kiganjemo byinshi byiza birimo indirimbo za gihanga za Aleluya nyinshi, Gloria i n’ibindi.
Yashimangiye kandi ko Imana iba ku Isi hose ariko ikaba irara mu Rwanda. Ministiri w’Intebe Murekezi yibukije abari bahari kandi ko umunsi mukuru wa Noheli ari uwo gusabana abantu bagasangira n’abantu bose akaba ari n’uwo kwegera Imana.
Yahamije ko abana bato baririmbye muri icyo gitaramo bafite icyerekezo cyiza cy’ejo hazaza cy’amahoro, amajyambere, ibyiringiro n’icy’urukundo mu bantu u Rwanda rufite.
Nizeyimana Alex, Umuyobozi wa Chorale de Kigali yabwiye Imvaho Nshya ko icyo gitaramo bahaye inyito ya « Christmas Carols Concert » kibaye ku nshuro ya kane.
Yavuze ko kigamije kuririmbira abantu indirimbo zifite indangagaciro zubaka umuntu ariko banabifuriza Noheli nziza.
Igitaramo cya Chorale de Kigali kitabiriwe kandi n’abayobozi batandukanye barimo Umunyamabanga wa Komisiyo y’Igihugu y’Ubumwe n’Ubwiyunge, Fidele Ndayisaba, Guverineri wungirije wa Banki nkuru y’Igihugu Monique Nsanzabaganwa n’abandi.
Nizeyimana yasobanuye ko kuba igitaramo cyabo cyitabiriwe n’abantu benshi byatewe n’uko bashyira Imana imbere y’ibyo bakora, bakagira ibihangano byiza abantu bakunda no kuba bubaha abakunda umuziki wabo.
Chorale de Kigali imaze imyaka 50 ishinzwe. Kuva batangira bamaze kugira Alubumu 12. Abanyamuryango 102 ni bo bagize iyo korali ibarizwa muri Katedarali ya Saint Michel mu mujyi wa Kigali.
Burabyo Dushime Yvan ukoresha mu muziki izina rya Yvan Buravan, arimo gusubiranamo indirimbo ye Just a Dance n’umuraperi ukomeye wo muri Tanzaniya witwa AY. Aganira n’Imvaho Nshya, Buravan (...)
Karemera Yves usanzwe akina akanayobora filime yageneye impano perezida Kagame kubera uruhare yagize mu gushyigikira gahunda ya HeForShe. Ni nyuma yuko umukuru w’igihugu ari mu bagabo ba mbere (...)
Tom Close asanga abahanzi b’ibyamamare bo muri Afurika batarusha The Ben kuririmba ahubwo bamurusha ubushobozi butuma ibihangano byabo bigera kure. Aganira n’Imvaho Nshya, Tom Close yavuze ko (...)
Icyamamare Arnold Schwarzenegger, wakinnye filimi nyinshi akaba na guverineri wa Leta ya California yatangaje ko ababazwa cyane n’ukuntu ari gusaza ku buryo iyo yirebye mu ndorerwamo akabona (...)
Minisitiri w’Intebe Anastase Murekezi yitabiriye igitaramo cyakozwe na Chorale de Kigali cyabaye mu ijoro ryo ku ya 18 Ukubuza 2016, avuga ko iyo korali yaririmbye neza bikamutera ubwuzu. (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
dim.
30
janv.
2011
ISOMO RYA MBERE
Isomo ryo mu ibaruwa yandikiwe Abahebureyi : (Heb 11, 32-40)
Bavandimwe, ku byerekeye ububasha bw’ukwemera 32mvuge nte kandi? Nta gihe nabona cyo kuvuga bihagije ibya Gideyoni, Baraki, Samusoni, Yefute, Dawudi, Samweli, n’Abahanuzi. 33Ukwemera kwabo kwatumye batsinda amahanga, bategekana ubutabera, buzurizwa amasezerano, bazibiranya urwasaya rw’intare, 34bazimya ubukana bw’umuriro, bahonoka ubugi bw’inkota, bashinga intege bakirutse indwara, bagira ubutwari igihe cy’intambara, bakumira ingabo z’abanyamahanga.
35Hari n’abagore bazuriwe abana babo bari bapfuye. Hari n’abahisemo gutanyaguzwa, banga kubabarirwa, kugira ngo bazashyikire ubugingo bwisumbuye bw’abazutse. 36Abandi bemeye agashinyaguro n’ibiboko, ndetse n’ingoyi n’uburoko. 37Hari abatewe amabuye, basatuzwa urukero, batemaguzwa inkota; hari abatorongeye bagenda bambaye impu z’intama n’iz’ihene, ari abatindahare, bapfukiranwa kandi batotezwa, 38 - abatari bagenewe kuba ab’isi - babuyeraga ku gasi no mu misozi, bahungira mu bigugu no mu masenga y’isi. 39Abo bose, n’ubwo Imana yashimye ukwemera kwabo, ntibashoboye gushyikira iyuzuzwa ry’amasezerano; 40kuko Imana yari iduteganyirije ibyiza biruseho, ntiyashatse kubageza ku ndunduro yabyo tutari kumwe.
ZABURI (Zab 31 (30), 20,21, 22.23cd, 24ab.25)
Inyik/ Nimukomere kandi mwireme agatima,
mwebwe mwese abizera Uhoraho.
Mbega ukuntu ibyiza wageneye abagutinya ari byinshi!
Ubiha abo ubereye ubuhungiro bose,
kandi ukabibagwizaho rubanda rwose rubyirebera.
Ubishyingura aho uhisha uruhanga rwawe,
kure y’ubutiriganya bw’abantu,
ukabibika ahiherereye kure y’uruvugo rw’abantu. :
Nihasingizwe Uhoraho,
kuko ku neza ye yankoreye ibitangaza,
none nkaba ndi mu mugi ucinyiye!
Nyamara wumvise amaganya yanjye,
igihe nagutabazaga.
Nimukunde Uhoraho, mwebwe abayoboke be mwese:
Uhoraho arinda abamwemera,
Nimukomere kandi mwireme agatima,
mwebwe mwese abizera Uhoraho!
IBANGONDIRIMBO RIBANZIRIZA IVANJILI (Lk 7, 16)
Alleluya Alleluya.
Umuhanuzi ukomeye yaduturutsemo :
Imana yasuye umuryango wayo
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 5,1-20)
Muri icyo gihe, Yezu n’abigishwa be 1bagera hakurya y’inyanja, mu gihugu cy’Abanyagerasa.2Yezu akiva mu bwato, umuntu wahanzweho na roho mbi aturuka mu irimbi, aza amusanga. 3Yiberaga mu marimbi kandi nta muntu wari ugishobora kumuboha, kabone n’iyo yakoresha umunyururu. 4Kenshi yari yaraboheshejwe n’ingoyi n’iminyururu, maze agaca iminyururu, agacagagura n’ingoyi kandi nta washoboraga kumufata ngo amuherane. 5Ijoro n’amanywa yahoraga ari mu marimbi no mu misozi, avuza induru kandi yishishimuza amabuye.
6Nuko abona Yezu akiri kure, aza yiruka aramupfukamira, 7maze atera hejuru cyane ati «Uranshakaho iki, Yezu, Mwana w’Imana Isumbabyose? Nkurahije Imana, winyica urubozo!» 8Yezu koko yarayibwiraga ati « Roho mbi, va muri uyu muntu!» , 9Maze arayibaza ati «Izina ryawe ni irihe?» Iramusubiza iti «Nitwa Gitero, kuko turi nyinshi.» 10Nuko iramwinginga cyane ngo atazirukana muri icyo gihugu. 11Kuri uwo musozi hari umukumbi munini w’ingurube zarishaga. 12Nuko roho mbi zinginga Yezu ziti «Tureke twigire muri ziriya ngurube tuzituremo.» 13 Arabizemerera. Nuko roho mbi ziva muri uwo muntu zinjira mu ngurube, maze uwo mukumbi wose ukonkoboka mu manga n’umuriri mwinshi, wiroha mu nyanja; uko zari nk’ibihumbi bibiri ziroha mu nyanja.
14Nuko abashumba bazo barahunga, bajya kubimenyesha abari mu mugi n’abari mu cyaro, na bo baza kureba ibyabaye.15Basanga Yezu, babona na wa muntu wigeze guhangwaho na Gitero, ya roho mbi, yicaye, yambaye kandi noneho yagaruye ubwenge. Nuko bashya ubwoba. 16Abari babibonye batekerereza abandi ibyabaye ku uwahanzweho, n’ibyabaye ku ngurube. 17Binginga Yezu ngo abavire mu gihugu. 18Ngo ajye mu bwato, wa muntu wigeze guhangwaho na roho mbi aramwinginga ngo bibanire. 19Yezu ntiyamwemerera, ahubwo aramubwira ati «Taha usange bene wanyu; ubatekerereze ibyo Nyagasani yakugiriye byose, n’ukuntu yakugiriye impuhwe.» 20Uwo muntu aragenda, atangira kwamamaza mu ntara ya Dekapoli ibyo Yezu yamugiriye byose. Nuko bose bagatangara.


text:
Uburyo 8 bwo guhoza Satani munsi y’ ibirenge byawe (1).
Uburyo bwa 1: Kwigarurira igihugu.
Dore igihugu nkibashize imbere, nimujyemo, muhindure igihugu Uwiteka yarahiye ba sekuruza wanyu Aburahamu na Isaka na Yakobo, ko azabaha bo n’ urubyaro rwabo ruzabakurikira. Gutegeka kwa kabiri 1:8
Igihe Imana yagaruraga Abisirayeli ibakuye muri Egiputa aho bari bamaze imyaka 430 bakora uburetwa, yabayoboye ku mugezi wa Yorodani. Hakurya y’ umugezi hari Kanani, igihugu yari yarasezeranije kubaha n’ urubyaro rwabo. Binyuze muri Mose wari nk’ umuyobozi wabo, Imana yababwiye kwinjira bakigarurira icyo gihugu.
Kubera ibyo Yesu yadukoreye ku musalaba, wowe nanjye twakwigarurira igihugu Imana yaduhaye. Twatunga ibyo Imana ivuga mu ijambo ryayo. Dushobora kuba mu kuri kw’amasezerano yadusezeranije.
Ntitugomba kurota amasezerano y’ Imana gusa, tukanayavuga gusa ubundi tukarebera abandi bose bayarimo mu by’ ukuri dushobora kugendera mu gukiranuka, mu mahoro n’ umunezero, mu gutera imbere, mu gukira, mu butsinzi bw’ imibanire n’abandi n’ ubw’ umwuka no kunezerererwa ubuzima. Dushobora kumva ibiva ku Mana tukanakira ihishurirwa ry’ ubumenyi itanga. Dushobora kwakira ubwenge bw’ ubumana bwerekeranye n’ ibyo tugomba gukora n’ icyemezo tugomba gufata.
Imana ifite ibintu byinshi byiza ibikiye abantu bayo ariko kugira ngo tubyakire, hari ikintu tugomba gukora. Kugira ngo tube mu gihugu cyiza yaduteguriye, tugomba kuba dufite ubushake bwo kukijyamo tukakigarurira.
Nta rundi rwitwazo.
Kalebu ahoreza abantu imbere ya Mose ati, “tuzamuke nonaha tuhahindure kuko tubasha rwose kuhatsinda” Maze abantu bari bajyane na we baravuga bati, “ntitwabasha kuzamuka ngo turwanye abo bantu, kuko baturusha amaboko” Kubara 13:30,31
Kwigarurira igihugu bisaba kubanza kwirukana abari basanzwe bagituyemo, ku Bisirayeli, abari bagituyemo ni abanyakanani; kuri twe, ni imyuka mibi. Umwanzi wacu w’ Umwuka satani shaka kuyobya ibintu byacu byiza. Bityo kugira ngo twigarurire igihugu kandi tunezerererwe imigisha y’abana b’ Imana, tugomba kwiga guhangana na satani. Nta bwo twamurwanya mu buryo busanzwe.
Ni umwuka, natwe tugomba kumurwanya mu mwuka. Ntitwaba abanebwe cyangwa ngo duhorane inzitwazo cyangwa ngo tuvuge ko bitatureba ngo twibwire ko tuzahangana na we. Ibyo bivuze ko nta kundi kwisobanura kubera ko akenshi impamvu dutanga twisobanura, ziba zikubiyemo ibinyoma.
Buri muntu wese muri twe agira umufuka ashyiramo impamvu zitaboneka. Turawugendana aho tujya hose. Iyo Imana idushyize ikintu ku mutima, ngo tugikore, tureba muri wa mufuka tugakuramo impamvu. Urugero, “Mfite ubwoba.”
Nk’ Abisirayelimu Kubara 13, dutekereza ko impamvu nk’ izo zidukuraho inshingano zacu zo gukora icyo Imana yatubwiye gukora. Ariko Imana icyo gihe iduha igisubizo kivuga ngo, “Bikorane ubwoba”
Rimwe na rimwe Imana itubuza gukora ikintu.
Ishobora kuvuga iti, “Sinshaka ko ureba iyi filimi”, cyangwa iti, “Sinshaka ko utaha buriya bukwe.” Ibyo iyo bibaye tureba mu mifuka yacu y’ impamvu tukavuga tuti, Ariko, Mana, dore n’abandi bose barabikora. Kuba abandi babikora ntibivuze ko wowe nanjye tugomba kubikora. Abandi bose bo mu isi bashobora kubikora ariko ntibivuze ko twe tugomba kubikora.
Tugomba kumenya ko imbere y’ Imana buri muntu wese agaragara ku giti cye; kandi nta bwo izadusaba gusa n’ undi muntu cyangwa kutagira icyo dukora ngo kubera ko abandi bagikoze cyangwa batagikoze. Imana idusaba gukora ibidufitiye akamaro.
Gukora uruhare rwacu.
Kuko twembi Imana ari yo dukorera namwe mukaba umurima w’ Imana n’ inzu yayo. 1Abakorinto 3:9
Tuvuge ko ukora ibibi, nko kwitotomba, kugira umushiha no gufata abantu bose nabi noneho umuntu akakubwira ati, “Ufite kibazo ki uyu munsi” Ushobora kuvuga uti, muri make, uyu munsi wambereye mubi ku kazi. Iyo si impamvu watanga yo gufata abantu nabi. Abantu bashobora kugira ibihe batirirwa neza ariko ibyo ntibyaba intandaro yo gufata bagenzi babo nabi.
Sintekereza ko hari impamvu twatanga ngo twibwire ko yatubabarira; icyakora yakuraho ibyo tutakwihanganira. Igihugu cy’ isezerano cyo kirahari, ariko kugira ngo tubeho nk’ uko Imana ishaka ko tubaho, tugomba kugira uruhare rwacu Atari uruhare rw’ Imana ahubwo uruhare rwacu.
Hari uruhare rw’ Imana ikora, ariko hari uruhare natwe twakora. Ndashimangira ko tugomba kurukorana intego. Iyo Imana itubwiye gukora ikintu ntiyita ku byo tuyitekerezaho, uko tubyumva cyangwa niba dushaka kubikora.
Twese turashaka, turatekereza kandi tukaniyumvira ariko incuro nyinshi ibyo Imana ishaka, ibyo itekereza n’ ibyo yiyumvira biba binyuranye rwose n’ibyo dushaka, dutekereza, n’ ibyo twiyumvira ngaho noneho for a ugomba gutsinda urugamba? Ni Imana!
Umwuka uhanganye na Kamere.
Kuko kamere irarikira ibyo Umwuka yanga, kandi Umwuka yifuza ibyo kamere yanga kuko ibyo bihabanye, ni cyo gituma ibyo mushaka gukora Atari ibyo mukora. Abagaratiya 5:17
Ibi byanditswe byera bisobanura uburyo Umwuka arwana na kamere n’ uburyo kamere irwana n’ Umwuka, uburyo bihora bihabanye.
Tugomba kwiga guhangana na kamere zacu nti tuzemerera kudutegeka. Kamere igomba kumenyera kwicwa. Urupfu mvuga ni urupfu rw’ umwuka aho kuba urupfu rusanzwe rw’ umubiri. Urupfu rw’ umwuka rusaba ko tuba tutuzuye isi n’ inzira zayo zose, no kwi kubira, no kwikunda n’ indi mirimo yose ya kamere.
Igihe intumwa Paulo yavugaga iti, “Mpfa buri munsi” yavugaga ko buri munsi yangaga ko ibintu bibi byajyaga kumubuza kugendera mu mugambi w’ Imana ihora ishaka gushyira mu buzima bw’abana bayo bimubaho. Uzasoma byinshi kuri iyi nyigisho nukomeza, ariko ndashaka ko ubu wibuka ibi: Incuro nyinshi tugira ibibazo by ingutu mu buzima bwacu kubera ko tunanirwa guhaguruka ngo dukore ibyo tugomba gukora.......birakomeza...


text:
Kayonza: Hangijwe ibiyobyabwenge birimo litiro 500 za kanyanga n’ ibiro 40 by’ urumogi
Mu karere ka Kayonza, umurenge wa Nyamirama, akagari ka Shyogo, tariki ya 14 uku kwezi, habereye igikorwa cyo kwangiza ibiyobyabwenge birimo litiro za Kanyanga zisaga 500. Abaturage bacyitabiriye bakaba barasobanuriwe ububi bw’ibiyobyabwenge muri rusange, ingaruka zo kubyishoramo n’uruhare rwabo mu guca ikoreshwa n’itundwa ryabyo.
Hangijwe kandi ibiro 40 by’urumogi n’insheke 23; ibi byose bikaba byarafatiwe hirya no hino muri aka karere mu mikwabu yakozwe na Polisi y’u Rwanda ifatanyije n’izindi nzego.
Igikorwa cyo kubyangiza cyahuriranye n’iburanisha mu ruhame ry’abantu icyenda bafunzwe bazira gufatanwa ibiyobyabwenge. Mu butumwa yagejeje ku baturage bitabiriye ibyo bikorwa, Umuyobozi w’aka karere, Murenzi Jean Claude yagize ati,"Ibiyobyabwenge ubwabyo birisobanuye; bitesha ubwenge uwabinyoye, hanyuma agakora ibyo atatekerejeho kuko nta mutimanama aba afite. Na none umuntu ubinywa ntashobora gutera imbere kubera ko bimutera uburwayi butandukanye bumutera kudakora."
Yakomeje agira ati,"Ababinywa bakora ibikorwa binyuranije n’amategeko bibangamira ituze rya rubanda muri rusange. Mubyirinde kandi mutange amakuru yerekeranye n’ababyishoramo."
Umuyobozi wa Polisi y’u Rwanda muri aka karere, Chief Inspector of Police (CIP) John Nsanzimana yagarutse ku cyo ikiyobyabwenge ari cyo; aho yabwiye abari aho ko gifatwa nk’ikiyobyabwenge ikinyobwa cyose kirengeje igipimo cya mirongo ine na gatanu ku ijana (45%) bya alukoro ndetse n’ikindi cyose kitujuje ibyangombwa byo kuba cyanyobwa nk’uko biteganywa n’ingingo ya 24 y’Umutwe wa mbere w’Itegeko N°03/2012 ryo ku wa 15/02/2012 rigena imikoreshereze y’ibiyobyabwenge n’urusobe rw’imiti ikoreshwa nka byo mu Rwanda.
Yakomoje kandi ku bihano bijyanye n’ibiyobyabwenge; aho yavuze ko umuntu wese unywa, witera, uhumeka, wisiga cyangwa ukoresha ubundi buryo ubwo ari bwo bwose ibiyobyabwenge n’urusobe rw’imiti ikoreshwa nka byo mu buryo bunyuranyije n’amategeko, ahanishwa igifungo kuva ku mwaka umwe (1) kugeza ku myaka itatu (3) n’ihazabu y’amafaranga y’u Rwanda kuva ku bihumbi mirongo itanu (50.000) kugeza ku bihumbi magana atanu (500.000) nk’uko biteganywa n’ingingo ya 594 y’Itegeko Ngenga N° 01/2012/OL ryo ku wa 02/05/2012 rishyiraho Igitabo cy’Amategeko ahana ibyaha mu Rwanda.
CIP Nsanzimana yongeyeho ati," Ibiyobyabwenge birakenesha kubera ko iyo bifashwe birangizwa; murumva ko amafaranga yabishowemo aba apfuye ubusa nyamara yakabaye ashorwa mu bindi byemewe n’amategeko bibyara inyungu."
Yabwiye abo baturage ko , ihohoterwa rishingiye ku gitsina, gusambanya abana, gukubita no gukomeretsa, ubujura n’ibindi… bikorwa ahanini n’abanyoye ibiyobyabwenge; maze abasaba kubyirinda no gutanga amakuru atuma hakumirwa ibyaha muri rusange.
Ibitekerezo
-
jean hagenimana
20 December 2016 -
Jye buri gihe iyo Police ivuze ko bafashe ndetse bakamena ibiyobyabwenge nibaza icyo ababicuruza batekereza bikansiga. Namwe nimurebe amafaranga aba abitikiriyemo . aya mafaranga uyashoye mu bindi ibintu byemewe n’amategeko byakunguka make ariko uba ubikora utuje kandi urinzwe. jye nshingiye ku izinà ryibi bintazi ryo kuyobya ubwenge ndashimira akazi Police ikora ko kubihiga no kubica. kubikura ku masoko ni ukurinda urubyiruko rwacu.
-
Mike
19 December 2016 -
Ibyo bitindigasani byica ubwenge ku buryo bitera uwabinyoye gukora ubikorwa binyuranije n’amategeko nko gukubita no gukomeretsa.Tubyirinde kandi tugire uruhare mu kurwanya itundwa n’ikoreshwa ryabyo dutanga amakuru y’ababyishoramo.


text:
Kuri uyu wa Mbere Minisitiri w’Abakozi ba Leta n’Umurimo Judith Uwizeye mu kiganiro n’abanyamakuru, yavuze imvugo itarakiriwe neza n’urubyiruko ndetse n’abandi badafite akazi, bamushinja ubushinyaguzi.
Imvugo yateje urunturuntu yavuzwe ubwo Abanyamakuru babazaga Minisitiri impamvu abayobozi badahanga imirimo kandi aribo bafite igishoro.
Minisitiri mu magambo atarakiriwe neza n’abayabwiwe yavuze ko bigomba kumvikana neza ko guhanga imirimo nta muyobozi bifitiye akamaro ahubwo bigafitiye ababikora bo bakeneye amafaranga.
Ati “Niba tuzi icyo dukora, tukaba dushonje, tukaba dushaka amafaranga, ya mirimo natwe ubwacu tuzashyiramo uruhare, tuzashyiramo ubushake mu kuyihanga…Ninumva nshonje, nshaka amafaranga, nanjye nzagira uruhare mu guhanga cyangwa mu gushyiraho icyamfasha kugira ngo mbashe gufungura.”
Minisitiri yongeyeho ko amafaranga afite amuhagije ati “Niba ntarabigeraho nk’umuyobozi ni uko amafaranga mfite ampagije, wowe utayafite gira uruhare mukuyashaka kuko ni wowe bifitiye umumaro, ntabwo ari umuyobozi”.
Mu Kiganiro kigufi yagiranye na Makuruki, Minisitiri yavuze ko ntawe yashinyaguriye kuko Leta idashinyagura.
Umunyamakuru:Minisitiri, nagirango mbabaze niba ubutumwa mwatanze ku munsi w’ejo bwarumvikanye uko mwifuzaga?
Minisitiri:Munyamakuru, urabizi iyo ushaka gushyira ikintu muri Context(Uburyo ) yacyo ugishyiramo cyangwa ukagishyira mu yindi .Ubwo umunyakakuru yagishyize muyo yashakaga ariko yakagombye no kubanza kumenya ngo ikibazo cyasubizwaga ni ikihe kandi byavuzwe mu yihe context.Ngirango nicyo yabanzaga kubanzirizaho.
Abanyamakuru barahatirije ari benshi ngo ariko abayobozi “nimwe mufite igishoro, ngo nimwe mufite amamodoka n’amazu, ngo mugende mube arimwe muhangira urubyiruko imirimo. Nanjye ndababwira nti ariko hari uruhare rwa Leta, hari urw’abandi bantu, hari n’uruhare rw’undi muntu ku giti cye ushaka akazi.
Nashakaga kumvisha abashaka akazi nabo, uruhare rwabo mu kugashaka kandi mbona arirwo runini kurusha urwa Leta cyangwa urw’umubyeyi… ntabwo ari ukuvuga ngo Guverinoma yashyize imirimo hariya uyishatse agende ayifate, ntabwo byakwiye kumvikana gutyo”.
Umunyamakuru: Hari Abanyarwanda bumvise ko washinyaguriye Abashomerii?
Minisitiri:Ntabwo Leta ishinyagurira abakene kuko abakene bayo ifite uburyo ibafasha, ariko niba umuntu atari umukene niyo mpamvu twashyizeho iyi gahunda y’ubukangurambaga kugirango abantu babashe kwihangira imirimo…ariko abagashaka bafite inshingano yo guhaguruka bagakorana na gahunda ziriho.
Kuba umunyamakuru yarabihaye umutwe n’icyo yifuza sinamurenganya, abantu bose bafite uko bumva ibintu nuko babisobanura, ariko icyo kuvuga ngo turi gushinyagurira abantu sicyo tugendereye. Ntitwashinyagurira abantu ngo niturangiza abantu barare badasinziriye bashaka uburyo ‘Environment’ yaba nziza”.
Umunyamakuru:Bimwe mu bitekerezo byagusabaga kwegura cyangwa gusaba
imbabazi Abanyarwanda, urakora iki muri ibyo?
Minisitiri :Ngirango uwakazisabye ni uwabishyize muri Context itariyo, ariko njye sinumva ko namwe Abanyamakuru mwumva ko nta ruhare rw’usaba akazi kandi uruhare rwe arirwo runini mu gusaba akazi. Namwe Abanyamakuru mu ubaye mutabyumva gutyo sinzi ukuntu abantu babigenza ariko icyo nemera cy’ukuri ni uko twese dufite uruhare mu guhanga akazi kandi uruhare runini rufitwe n’ushaka guhanga akazi.
Kumva hari abantu bakiri aho batekereza ngo ariko nimuve muri iyo myanya mwisanishe natwe ngo muyihange kugirango tubarebereho, urumva ntabwo abantu bakomeza gukora gutyo.
Umushahara w’Abaminisitiri n’ibyo bagenerwa
Mu mwaka wa 2014, Perezida wa Repubulika Paul Kagame yasinye iteka rituma abayobozi bakuru b’igihugu bazajya bongezwa 10% by’umushahara nyuma ya buri myaka itatu. Aho Abaminisitiri bahabwa umushahara mbumbe ungana na 2.304.540 Frw buri kwezi gusa bakongerwaho amafaranga angana na miliyoni 5 yo kugura ibikoresho byo mu rugo n’amafaranga 500.000 yo kwishyura inzu.
Ibindi agenerwa birimo amafaranga afasha nyir’ubwite mu kwita ku modoka ye bwite hagendewe ku biteganywa n’Iteka rya Perezida rigena uburyo ibigenerwa abanyapolitiki bakuru b’Igihugu bivugwa muri iyi ngingo bitangwa rikanagena ingano yabyo.
Ni abumva imvugo nabi, cyangwa ni abavugisha ukuri cyane?
Ugereranyije nuko Abanyapolitiki mu Rwanda bitwaraga cyera wasangaga imvugo zabo zizimije zitwaga ‘ukuri kwa Politiki’ aho zavugwaga ntizakirwe nabi nubwo ibibazo byari byose mu banyarwanda.
Minisitiri w’ubuhinzi n’ubworozi, Dr Geraldine Mukeshimana nawe aheruka guhakana ko nta nzara iri mu Rwanda ahubwo abasuhuka baba bagiye gushaka akazi cyangwa se (Kwenjoyinga) Africa y’uburasirazuba.Iyi mvugo nayo yabaye nk’akarenze umunwa karushya ihamagara.
Ubusanzwe imitwarire y’abayobozi iteganywa n’itegeko ngenga ryo ku wa 10/09/2008 rigena imyitwarire y’abayobozi mu nzego za leta risaba abayobozi kurangwa n’imyitwarire myiza irimo guhwitura abo ayobora, kutaba tereriyo, kutaba nyamugwahashashe, kutaba nyamujyiyobijya, kutigira ikigirwamana, kudakorera mu bwiru n’ibindi.
Mu ngingo ya munani kandi hagaragaramo imyitwarire n’ibikorwa umuyobozi abujijwe aho mu gace ka munani harimo ko gukoresha imvugo n’ibikorwa bigamije gutesha umuntu agaciro, kugira ibikorwa cyangwa imvugo bigaragaza ko atihanganira ibitekerezo binyuranye n’ibye; kwiyitiranya n’urwego ayobora; kugira indi myifatire yose yamutesha agaciro cyangwa yatesha agaciro umurimo akora cyangwa urwego arimo n’ibindi.
@Eric Birori


text:
Buri rwego rwose iyo rukoresheje neza ingengo y’imari ya Leta, ntacyo rubazwa, ariko kandi ngo rimwe na rimwe si na ngombwa kurushima kuko ruba rwashyize mu bikorwa inshingano zarwo.
Icyakora iyo habayeho kunyuranya n’ibyagombaga kuba bikorwa, iyo hatabayeho gukurikiranwa mu nkiko, benshi babirira ibyuya imbere ya PAC ndetse bamwe bakarya iminwa iyo barimo basabwa ibisobanuro ku byo batatunganyije neza, mbere yo kugirwa inama.
Kuri uyu wa 28 Nzeri, imbere ya PAC hari hatahiwe Akarere ka Gisagara, karyozwaga amakosa ajyanye n’icungamutungo rifutamye ndetse n’itangwa ry’amasoko ya Leta bigakoranwa ubushishozi buke. Icyakora ngo amakosa kasabweho ibisobanuro si menshi ariko arakomeye nk’uko byabanje gusobanurwa na Depite Nkusi Juvenal, Umuyobozi w’iyo Komisiyo.
Saa kumi n’iminota mirongo itatu z’umugoroba (4:30pm), ni bwo itsinda ritari rito ry’abakozi n’abayobozi b’Akarere ka Gisagara ryari ryinjiye mu cyumba cya PAC, aho ku ikubitiro ryahise rinengwa kuba ritubahirije ihame ry’uburinganire n’ubwuzuzanye, dore ko bose bari abagabo gusa.
Iryo tsinda ryari rirangajwe imbere na Uwimana Innocent, Umuyobozi wa Njyanama y’Akarere ka Gisagara, Rutaburingoga Jérôme, Umuyobozi w’ako Karere na Mvukiyehe Innocent usanzwe ari Umunyamabanga Nshingwabikorwa.
Amakosa menshi mu icungamutungo…
Mu makosa y’icungamutungo ritanoze, Akarere ka Gisagara katinze kwishyuza amafaranga yagurijwe abaturage muri gahunda ya VUP, ahatanzwe miliyoni zisaga 150.
Iryo kosa, Umunyamabanga Nshingwabikorwa wa Gisagara yasobanuye ko ryatewe n’uko ko ubwo VUP yatangiraga, abaturage batumvaga neza ko bayahawe nk’inguzanyo igomba kwishyurwa, ku buryo ngo benshi baba bazi ko bayahawe burundu.
Amaze kumvishwa ko byari inshingano z’abayobozi kubisobanurira abaturage no kubishyuza, yasabiye imbabazi iryo kosa, anamenyesha ko hari ayishyuwe ku buryo asigaye angana na 47%, amafaranga ako karere kemera ko atari make.
Umuyobozi wungirije wa PAC, Theoneste Karenzi yahise abaza ati “Ni inde ukwiye kubiryozwa?” Mvukiyehe Innocent yahise asubiza ati “Ni twebwe nk’abayobozi.”
Mu bindi byagaragajwe muri raporo y’Umugenzuzi Mukuru w’Imari ya Leta mu mwaka wa 2014/2015, harimo amakosa mu buryo bwo kwandika mu gitabo cy’ibaruramari, aho hari nk’amafaranga y’u Rwanda agera kuri miliyoni 76 yo muri gahunda y’ubwisungane mu kwivuza (Mutuelle de Sante) yanditswe mu mwaka utari wo.
Andi makosa yagaragaye, ni ay’ahantu hubatswe ibibuga by’imikino bifite agaciro ka miliyoni 14, nyuma y’igihe gito bagahita batekereza kuhubaka indi nyubako nini ifite agaciro ka Miliyoni 500, hakaba hari n’impungenge z’uko hari andi mafaranga yapfa ubusa mu gihe byaba ngombwa ko izo nyubako zakenera kwaguka, kuko nta genabikorwa ryigeze rikorwa mbere.
Akarere ka Gisagara kandi ntikorohewe mu gusobanura ku mafaranga agera kuri miliyoni 138 zishyuwe rwiyemezamirimo ubwo karimo gategura gushora imari mu ruganda rutunganya ibitoki, aho kavugaga ko gafatanyije n’undi mushoramari ariko Umugenzuzi w’Imari akaba atarigeze yerekwa ibyemeza ko ako karere ari umunyamigabane.
Aha ako karere kahwituriwe kwita ku gaciro k’imigabane yako n’uburenganzira igahesha muri uwo mushinga, dore ko ari ko gafite imigabane myinshi ingana na 55%, bityo kakaba ari ko kagomba gutanga umuyobozi mukuru wawo.
Amakosa yose abayobozi b’Akarere ka Gisagara babajijweho, bayasobanuye ndetse banasaba imbabazi, gusa ngo akaba ari yo mahitamo bari bafite nk’uko Umuyobozi w’Akarere yabitangarije IGIHE.
Ati “Mu by’ukuri iyo habaye amakosa nta kindi wakora uretse gusaba imbabazi, ikindi ukagaragaza n’uburyo bigiye guhinduka ntibizongere. Ikibi rero ni ugusubira mu makosa yabayeho, icyo cyaba ari kibi cyane.”
Isomo ku muyobozi mushya w’Akarere ka Gisagara…
PAC yabanje gushima Akarere ka Gisagara ko kataherukaga gutumizwa ngo gahatwe ibibazo ku makosa runaka, dore ko ngo kaherukaga mu mwaka wa 2011, ndetse imyanzuro y’inama kagiriwe ikaba yarashyizwe mu bikorwa ku kigero cya 73%.
Rutaburingoga Jérôme, uherutse gutorerwa kuyobora ako Karere yatangarije IGIHE ko bahakuye amasomo akomeye, cyane cyane ayo kurushaho kwita ku mutungo w’ako karere no kunoza ibituma batumizwa, ku buryo batazongera kugaruka mu maso ya PAC baje kwisobanura.
Rutaburingoga yagize ati “Icyo dukuye aha, tugiye guhindura ibitaragenze neza. Tuvanyemo amasomo akomeye cyane ku birebana n’ibyo dutunze, uburyo ibintu bikorwa, ndetse no kwita kuri buri kintu kijyanye n’imicungire y’umutungo wa Leta, ntitubirekere abandi, ahubwo tukabyinjiramo tureba ko buri kintu cyose kiri mu mwanya wacyo.”
Hambere Akarere ka Gisagara kari mu turere tuza ku isonga mu kwesa imihigo, ariko muri iyi myaka ya vuba ugasanga mu myanya yo hagati, aho umwaka wa 2013/2014 kaje ku mwanya wa 12 mu gihe mu 2014/2015 kaje ku mwanya wa 15.


text:
Kujya mu ijuru kuri benshi babona bidashoboka, ariko ku Mana byose birashoboka.
Bimwe mu birenze gutekereza kw’umuntu, ibirenze ubushobozi bwe, ndetse ibigaragara ko bidashoboka ushingiye kuri kamere muntu,harimo kujya mu ijuru kwacu nk’abantu dushaka ubutunzi buri munsi,myamara kubizera Imana bakayubaha si ikintu cyo gutindaho cyangwa kugisha umutima inama, kuko byose birashoboka rwose “Matayo 19:26”.
Nk’uko tubibona muri iki gice twanditse haruguru, Nyuma y’aho umusore w’umutunzi abarije Yesu ati: Ese ko ayo mategeko yandi umbwiye nayitondeye nsigaje iki ngo mbone ubugingo buhoraho? Yesu nawe akamusubiza ko icyo asigaje ari ukugenda akagurisha ibyo atunze agaha abakene, maze yarangiza akamukurikira, bibiriya igaragaza ko uyu musore byamubabaje cyane, ndetse mukugenda kwe ngo ntacyo yongeye kuvugana na Yesu.
Ibi rero nibyo byatumye Yesu afata umwanya wo gusobanurira abigishwa ko n’ubwo biruhije cyane ko umutunzi yinjira mu bwami bwo mu ijuru, ndetse bakaba banibaza ngo niba ariko biri ni inde uzakizwa, ko ku mana nta kidashoboka.
Muby’ukuri bene data gutunga ni byiza kandi twese turabiharanira, ni nangombwa ku mukirisitu gutunga, kuko ubutunzi bwe buracyenerwa cyane mu buzima bwe bwa buri munsi ndetse n’ubwitorero muri rusange (gufasha akakene, gutanga amaturo, kubaka insengero, kugura ibyuma by’umuziki n’ibindi), ariko igikunze kugaragara ari nacyo gishobora kubera umuntu inzitizi yo kubona ubwami bw’ijuru, ni inzira zinyurwamo ngo ubu butunzi tubugereho, ukurikije ibigaragara, abenshi bakura ubutunzi mu mahugu, uburiganya butari bumwe, ubujura yewe n’ubwicanyi, nyamara ibi ntago bikorwa n’abantu batazi Imana gusa, ahubwo ni abasanze bazi Imana, bikaba ari ikibazo gikomeye ari nacyo bibiriya ikomeza ibaza ngo byabamarira iki gutunga iby’isi niwamburwa ubugingo?
Ikindi kigaragara ni uko usanga umuntu iyo ashaka ubutunzi umwanya we wose awumarira mu kubushaka, ndetse n’ umutima we wose ukawurundukiye muri bwo, bityo ibindi bimusaba undi mwanya byose akabibona nko guta igihe (uzasanga hari abakubwirako batabona igihe cyo kwicara mu rusengero, ngo kuko abaguzi/abakiriya baba babategereje) bitewe kandi n’imvune aba yagize mukubona ubwo butunzi, ntibyoroha kuba yabukoraho ngo afashe abakene (uzasanga hari utanatinya kubwira ibimuga ngo ariko mwe muzageza he kwirirwa musabiriza, cyangwa ngo ntago ibyanjye bizajya byirirwa biribwa namwe kandi atarinjye wabamugaje!!, ibi rero urebye, usanga ari nabyo Yesu yashakaga kwigisha uriya musore kuko umutima we nawo wari waratwawe n’ubutunzi .
Mene data mukundwa iyo bibaye ngombwa ko ijuru ritabaho Yesu aba yarabitubwiye (Yohana 14:1-4), niyo mpamvu ari ngombwa gushyira ubwami bwo mu ijuru imbere, tukibuka kandi ko kububona bitwaranirwa ndetse n’intwarane zibugishamo imbaraga (matayo 11:12), bityo nawe ubushake ufashywa no kumvira umwuka wera, kuri wowe byakugora ariko utumbire Yesu azabigushoboza kuko niwe ubasha kuduha imbaraga (Abafiripi 4:12).
Ernest RUTAGUNGIRA


text:
Muraho basomyi! Ndisegura mbere nambere kuri wowe Bruce wanditse iyinkuru. ushobora kuba hari ibintu utunva cg utashatse gusesengura.Monseigneur NZAKAMWITA avuga ko yifuza URwanda rushingiye kumuryango mwiza, simbona icyo uvuga ko yirengagije 1. Niyo yaba ari umwe mubagomba kubaka uwo muryango mwiza a travers son apostolat, si ikosa ko yagaragagaza ko yifuza igihugu gishingiye kumuryango mwiza, cg ko agaragaza uburemere bw'ikibazo cy'umuryango nyarwanda muriyiminsi 2.Monseigneur NZAKAMWITA, nubwo mubutumwa n'inshingano harimo kwigisha iyo miryango , nagirango nkwibutse ko umuryango nyarwanda utavoma isoko y'urukundo mumadini gusa kuko na mbere y'Umwaduko w'abazungu ayo madini ataraza, urukundo mumuryango nyarwanda,uburere,kirazira byabagaho, n'amabi turiho tubona ubu ntayabagaho . Hanyuma se ubwo byari kubazwa nde? amadini atarahabaga? Aha ndagirango ukosore imyunvire yawe kuko abana babanyarwanda bakomora urukundo n'uburere mumuryango bavukamo cyane ko atari bose banasenga. hanyuma se imiryango idasenga ntifite uruhare mumuryango mwiza? erega gusenga ni ukwemera kdi si ihame ko abantu bose basenga cg bemera bimwe ndagirango ukure inshingano yibanze kubihayimana uyerekeze kumiryango bavukamo yo inafite inshingano (Résponsabilité première kubana babigisha,ubupfura, uburere, ingagaciro na kirazira by'umuco nyarwanda). Urashaka kumera nka Evode wahubutse asubiza Monseingeur nkusubiza umwana bangana? ikibazo NZAKAMWITA yagaragaje gifite ishingiro kandi kirahangayikishije kandi yakizamuye agirango yibutse urwo rusobe rw'abantu bafite umuryango munshingano ngo bose hamwe bafatanye kubaka umuryango nyarwa ugenda uhura nibizazane muriyiminsi. Mujye musesengura mbere yo kwandika inkuru murakoze!
muvandimwe freddy - 19/12/2016 saa 16:25


text:
None kuwa Gatanu, tariki ya 11 Ugushyingo 2016, Inama y’Abaminisitiri yateraniye muri Village Urugwiro, iyobowe na Nyakubahwa Perezida wa Repubulika, Paul KAGAME. yemeje Imishinga y’Amategeko .
Umushinga w’Itegeko ryemera kwemeza burundu Amasezerano y’Inguzanyo yashyiriweho umukono i Kigali, mu Rwanda kuwa 03 Ugushyingo 2015, hagati ya Repubulika y’u Rwanda n’Ikigega Mpuzamahanga Gitsura Amajyambere (IDA), yerekeranye n’inguzanyo ingana na miliyoni mirongo itandatu n’umunani n’ibihumbi magana(...)
None kuwa Gatanu, tariki ya 11 Ugushyingo 2016, Inama y’Abaminisitiri yateraniye muri Village Urugwiro, iyobowe na Nyakubahwa Perezida wa Repubulika, Paul KAGAME. yemeje Imishinga y’Amategeko .
Umushinga w’Itegeko ryemera kwemeza burundu Amasezerano y’Inguzanyo yashyiriweho umukono i Kigali, mu Rwanda kuwa 03 Ugushyingo 2015, hagati ya Repubulika y’u Rwanda n’Ikigega Mpuzamahanga Gitsura Amajyambere (IDA), yerekeranye n’inguzanyo ingana na miliyoni mirongo itandatu n’umunani n’ibihumbi magana abiri z’Amadetesi (68.200.000 DTS) agenewe uburyo bwo kurengera abatishoboye - Icyiciro cya III;
Umushinga w’Itegeko ryemera kwemeza burundu Amasezerano yashyiriweho umukono i Roma mu Butaliyani ku wa 04 Ugushyingo 2016, hagati ya Repubulika y’u Rwanda n’Ikigega Mpuzamahanga Kigamije Guteza Imbere Ubuhinzi (IFAD), yerekeranye n’inguzanyo ingana na miliyoni mirongo itatu n’imwe n’ibihumbi magana atatu na mirongo itanu z’Amadetesi (31.350.000 DTS) n’impano ingana n’ibihumbi magana arindwi na mirongo cyenda z’Amadetesi (790.000 DTS) agenewe Umushinga wo Guteza imbere Umukamo w’Amata mu Rwanda;
Umushinga w’Itegeko rishyiraho Urwego rw’Igihugu rw’Imiyoborere (RGB) rikanagena inshingano, imiterere n’imikorere byarwo;
Umushinga w’Itegeko ryemera kwemeza burundu Amasezerano Mpuzamahanga No 144 yerekeranye n’Inama Nyunguranabitekerezo ku Mategeko Mpuzamahanga y’Umurimo hagati ya Leta, Abahagarariye Abakoresha n’Abahagarariye Abakozi, yemerejwe i Geneve, mu Busuwisi n’Inama Nkuru ya 61 y’Umuryango Mpuzamahanga wita ku murimo ku wa 21 Kamena 1976;
Umushinga w’Itegeko ryemera kwemeza burundu Amasezerano Mpuzamahanga No 150 yerekeranye n’imigendekere myiza y’umurimo yemerejwe i Geneve mu Busuwisi n’Inama Nkuru ya 64 y’Umuryango Mpuzamahanga wita ku murimo ku wa 26 Kamena 1978; - Umushinga w’Itegeko ryemera kwemeza burundu Amasezerano Mpuzamahanga No 154 yerekeranye n’imishyikirano rusange igenga umurimo, yemerejwe i Geneve, mu Busuwisi n’Inama Nkuru ya 67 y’Umuryango Mpuzamahanga wita ku murimo, ku wa 3 Kamena 1981;
Umushinga w’Itegeko ryemera kwemeza burundu Amasezerano Mpuzamahanga No 155 yerekeranye n’Ubuzima n’Umutekano ku kazi, yemerejwe i Geneve, mu Busuwisi n’Inama Nkuru ya 67 y’Umuryango Mpuzamahanga wita ku murimo, ku wa 22 Kamena 1981;
Umushinga w’Itegeko ryemera kwemeza burundu Amasezerano Mpuzamahanga No 181 yerekeranye n’Ibigo byigenga bishakira abakozi akazi, yemerejwe i Geneve, mu Busuwisi, n’Inama Nkuru ya 85 y’Umuryango Mpuzamahanga wita ku murimo, ku wa 19 Kamena 1997;
Umushinga w’Itegeko ryemera kwemeza burundu Amasezerano Mpuzamahanga No 187 yerekeranye no guteza imbere ibyerekeye Ubuzima n’Umutekano ku kazi, yemerejwe i Geneve, mu Busuwisi n’Inama Nkuru ya 95 y’Umuryango Mpuzamahanga wita ku murimo, ku wa 15 Kamena 2006
Yanditswe na Salongo Richard/Muhabura.rw


text:
Nkuko bisanzwe buri munsi uje uzana ibyawo kandi ukagira icyo usiga. Ni na yo mpamvu iyo ugerageje kujya mu mateka usanga hari byinshi bagenda bagaragaza byagiye biranga umunsi runaka.
Uyu munsi rero twifuje kubasangiza bimwe mu byaranze uyu munsi mu mateka
Tariki nk’iyi mu 1421 abantu basaga ibihumbi 10 (10,000) bapfuye umunsi umwe bazize umwuzure watewe n’imvura idasanzwe yaguye kuri iyi tariki mu gihugu cy’u Buhorandi (Netherlands).
Tariki nk’iyi mu 1869 icyo twakwita nk’umuyoboro wa suez (suez canal) yahuzaga inyanja ya Mediterane n’inyanja Itukura ni bwo yafunguwe kumugaragaro.
Tariki nk’iyi mu 1855 umugabo w’umukerarugendo uzwi cyane witwa David Livingstone yabaye umunyaburayi wa mbere wagegeze ku isumo ry’umugezi wa Victoria
Tariki nk’iyi kandi mu 1993 bwa mbere Amerika yashyizeho ihuriro ry’ubucuruzi rizwi nka NAFTA (North American Free Trade mu rurimi rw’icyongereza)
Tariki nk’iyi mu 1940 bwa mbere mumateka ikipe ya NFL ni bwo yinjiye mu ndege igakora urugendo rwayo rwa mbere
Tariki nk’iyi mu 1967 ni bwo umugabo witwa Surveyor yabaye umuntu wa mbere wakoze ikintu gishobora kujyanwa ku kwezi.
Tariki nk’iyi mu 1977, umwe mu bari bitabiriye amarushanwa ya nyampinga w’isi yaje yamabye umwambaro uhenze kurusha indi izwi nka (bikini) ihagaze amadorari 9,500 ($9,500)
Ibyabaye kuri iyi tariki ni byinshi cyane gusa ibi ni bike twahisemo kubakusanyiriza.


text:
Irangamimerere nshyashya
Imana yaremye umuntu mu ishusho yayo ngo ase nayo (Itangiriro 1: 26). Umuntu yaje gucumura atandukana n’Imana. Nyuma yo gucumura, Imana ntiyaretse umuntu ahubwo yaje mu isi inyuze muri Yesu maze abamwemeye bose bakizera izina rye yabahaye ubushobozi bwo kuba abana b’Imana (Yohana 1: 12). Muri Bibiliya y’icyongereza havuga ngo abamwemeye bakizere izina rye yabahaye uburenganzira bwo kuba abana b’Imana. Guhabwa uburenganzira ni ikintu gikomeye gituma ubasha kugera ku byo utari bubashe kugeraho utarabona ubwo burenganzira. Muri iyi minsi abanyarwanda bamaze iminsi bibuka hari benshi batanze ubuhamya bw’uko basabaga uburenganzira bwo kuva muri komini ujya mu yindi mbere y’uko jenoside itangira bakarubima. Ubwo ntibabaga bakigiye aho bashakaga kujya. Ariko abahabwaga ubwo burenganzira babashaga gukora urugendo bakuzuza gahunda bateguye. Kugira ububasha na byo ni ikintu cy’ingirakamaro kuko nk’iyo umuyobozi runaka ari we wemerewe gusinya ku rwandiko rw’inzira akaba atabasha kuboneka, urwo rwandiko ntiruboneka.
Umuntu wizeye izina rya Yesu ahabwa uburenganzira cyangwa ububasha bwo kuba umwana w’Imana. Umwana uvutse mu muryango aba afite uburenganzira ku mutungo w’ababyeyi be. Ndetse n’umwana wabashije kumenya uwamubyaye yaravutse nta masezerano abayeho, urukiko rumuha ububasha cg uburenganzira bwo kuba umwana w’umugabo wamubyaye nta masezerano yabayeho. Ibyo bimuhesha ububasha cyangwa uburenganzira ku mutungo wa se.
Ni muri urwo rwego umuntu wizeye izina rya Yesu akamwemera akamwakira mu bugingo bwe ngo amubere Umwami n’Umukiza; ahita ahabwa ububasha cg uburenganzira bwo kuba umwana w’Imana. Bibiliya y’igiswahili ivuga ngo …amewapa uwezo bivuga ubushobozi. Ni ibintu by’igiciro bituma umuntu aba avutse ubwa kabiri Atari k’ubw’amaraso n’inyama nk’uko twabyawe n’ababyeyi bacu (Yohana 3:3). Mu yandi magambo uwakiriye Yesu nk’Umwami n’Umukiza ahabwa irangamimerere nshyashya. Abanyarwanda bakunze gufata abana b’abakobwa babo babyaye batarasezerana bakabiyandikaho. Ariko iyo umwana yamenye se umubyara, ahita ajya kubisaba urukiko rukamuhindurira irangamimerere akagira uburenganzira ku mubyeyi we n’umutungo we.
Nshuti mukundwa, ubayeho igihe ufite ababyeyi beza ndetse banagukunda ariko wahuye na byinshi usanga ko batabasha kubera hose icyarimwe. Hari igihe wari wigunze ushatse gutabaza usanga nta telefoni ufite cg uyifite ariko amafaranga yo guhamagara nta yo. Hari igihe wasanze inshuti n’abavandimwe batagukemurira ikibazo ariko nyamara hari Yesu woherejwe mu isi n’Imana ku bwawe kugira ngo utarimbuka ahubwo ubone ubugingo buhoraho (Yohana 3:16). Ubayeho igihe utazi ko kumbe ufite uburenganzira bwo kuba umwana w"Imana binyuze mu Kwakira Yesu nk’Umwami n’Umukiza! Nyamara aragutegereje kugira ngo ubone ububasha, ubushobozi cyangwa uburenganzira bwo kuba umwana w’Imana ibyo bikaguhesha umurage w’ubu Mana. Umunsi umwe ukazajya mu ijuru kandi ukiri mu isi ukagira uburenganzira bwo guhabwa ku byasezeranyijwe abari muri Kristo Yesu.
Nshuti ukundwa na Yesu, ntutakaze amahirwe yo kwibonera ubwo bubasha, uburenganzira cyangwa ubushobozi bwo kuba umwana w’Imana. Arakomanga ku rugi rw’umutima wawe kugira ngo numwakira musangire byose (Ibyahishuwe 3:20). Ndagusabira ku Mana mu izina rya Yesu kugira ngo wakire Yesu aguhindurire amateka bityo ugire irangamimerere rishya.
Niba wizeye kandi wemeye kwakira Yesu mu mutima wawe subiramo aya magambo:
Mwami Yesu, nciye bugufi ngo winjire mu bugingo bwanjye. Mbabarira ibyaha byanjye byose, umpanagure mu gitabo cy’urupfu, unyandike mu gitabo cy’ubugingo. Mpindurira amateka, mbe mushya mu izina ryawe ryera, amen!
Muhimpundu Chantal


text:
dim.
30
janv.
2011
1. “Nimushakashake Uhoraho mwebwe abiyoroshya bo ku isi mwese, nimukurikize amategeko ye!” “ibyo abantu bita ibisazi, ni byo lmana yihitiyemo ngo irindagize abiyita abahanga; kandi ibinyantege nke ku bantu, ni byo lmana yitoreye ngo isuzuguze abanyamaboko.” “Yezu abonye ikivunge cy’abantu aterera umusozi. Aricara, abigishwa be baramwegera. Nuko araterura arigisha ati «Hahirwa abiyoroshya, kuko bazatunga isi ho umurage”.
2. Amasomo yo kuri iki cyumweru afite igitekerezo cy’ingenzi ahuriyeho aricyo ubwiyoroshye mu mubireho ya muntu no mu byo akora. Kwigira ikimana n’igihangange sibyo bitugira abantu, ahubwo gutega amatwi, gushungura no kutigira bamenya mu bintu no ku bantu, ni ukumenya icyo Nyagasani adushakaho,ni ugukora ugushaka kwe.
3. Umuhanuzi Sofoniya aratwereka Israheli itakirangwamo abirasi n’abakandagira amategeko, arerekana mu by’ukuri umugambi w’Imana n’ugushaka kwayo ku bantu: Kuyishakashaka mu bwiyoroshye no kuba umuryango wiyoroshya kandi wicisha bugufi. Urugendo Imana yaje gukorana na muntu, ni urugendo rurangwa no kwihangana no gukingura buhoro buhoro ubwenge bwa muntu uko iminsi igenda iha indi kuko Imana yifuza ko hazagira igihe maze umuryango w’abantu yihitiyemo ngo babane kandi bagendane, ntuzongere gucumura ukundi, cyangwa ngo uvuge ibinyoma; ururimi rubeshya ntiruzongera kumvikana ku kanwa kawo. Ni umuryango uzarangwa no kwicisha bugufi no gushakashaka Imana kandi uyobowe n’Ijambo ryayo.
4. Pawulo mu ibaruwa yandikiye abanyakorinti, uwo muryango muto w’abakristu wari ukivuka kandi wari uhanganye n’amadini y’ibyaduka y’icyo gihe, kwicamo ibice no gutwarwa gusa n’ubuhanga no kuvuga neza k’abagereki, arasa nubwira abantu ati uwo mugambi Nyagasani afitiye muntu uzashoboka abantu nibibuka ko mbere na mbere batowe n’Imana. Kuba muntu ari intore, kuba yaragiriwe icyo cyizere gikomeye, nibyo byari bikwiye gutuma yirinda kwikuza, agahora yubaha Imana n’ibiremwa byayo kuko ariyo akesha kuba muri Kristu Yezu, We wamubereye ku bw’lmana ubuhanga n’ubutungane, akaba ari we kandi umutagatifuza akanamurokora. Pawulo aributsa abamwumva ko abahanga n’ibihangange atari bo bonyine Imana ishyira imbere, ko ahubwo yita kuri buri wese, ndetse ikanitorera ibyo abantu bita ibisazi, ngo irindagize abiyita abahanga.
5. Nibyo Ivanjili ya Matayo, muri Disikuru programu Yezu yavugiye k’umusozi, itubwira. Kuba Yezu agiye kuvugira iyo disikuru ye k’umusozi, birashushaka ko Yezu ari Musa mushya uri rwagati mu bantu, akaba azanye itegeko rishya kandi ridakuka, akaba avuga Ijambo rishya kandi ribeshaho, atari ibya nyirarureshwa ahubwo ribeshaho iteka ryose. Yezu yaje kurengera no kwita ku babaye bose b’ibihe byose n’ingero zose, yaje kwibutsa ko umugenzo wo kwiyoroshya ukingura ijuru, yaje guhumuriza ababaye ngo batiheba, yaje kwibutsa ko twese twahamagariwe ubutungane no guharanira kuba abana banyuze Imana. Yezu yaje kuturinda gukuka umutima agira ati ndi umunyampuhwe namwe mujye mugirirana impuhwe, yaje kutwigisha kandi ko gucya k’umutima ari umuti duhamagarirwa gusanganiza abo dusanga n’abadusanga.
Gutera amahoro Yezu yatweretse ko ari umushinga ukomeye yatuzaniye, ariko ko twese tugomba kumufasha kugira ngo twitwe abana b’Imana. Yezu ariko aranatubwira ko guharanira ibyo byose bisaba ubwitange no kwakira ibitunaniza. Niyo mpamvu agira ati: “Murahirwa nibabatuka, bakabatoteza, bakanababeshyera ku buryo bwose, ari jye babahora” kandi mumenye ko ntazabatererana.”


text:
Iyadutabaye cya gihe, iracyadutabara, izakomeza no kudutabara!
“Bene Data ntidushaka ko mutamenya amakuba yatubereyeho muri Aziya, ko twaremerewe cyane kuruta ibyo dushobora, ndetse bigatuma twiheba ko tuzapfa, twibwirako duciriweho iteka ryo gupfa kugirango tutiyiringira ahubwo twiringire Imana izura abapfuye. Iyaturokoye urupfu rukomeye rutyo, nanone iracyaturokora, kandi twiringira ko izakomeza kuturokora” 2 Abakorinto 1: 8-10
“We were crushed and overwhelmed beyond our ability to endure, and we thought we would never live through it. In fact, we expected to die. But as a result, we stopped relying on ourselves and rely only on God, who raised dead. And He did rescue us from mortal danger and He will rescue us again. We have placed our confidence in him and He will continue to rescue us.” 2 Corinthians 1: 8-10 Imana ishimwe.
Muri kino gihe turimo gusoza Umwaka, abantu benshi bakunze gufata igihe cyo kwisuzuma, bareba ibyagezweho, banategura iby’Umwaka utaha. Munzu y’Imana naho , dukunze gufata umwanya wo kwibuka ibyatubayeho, birimo ibyiza n’ibibi, tugafata Umwanya wo gushimira Imana uburyo yaturinze mu byiza no mu bibi, kuko hatabaye Imana , ibyo wowe nanjye twita bibi, byari kurushaho kuba bibi .Imana ishimwe.
Tukiri mu isi rero tuba dufashe igihe mu ntambara, kandi si kuri twe gusa , ahubwo na basogokuruza mu kwizera niko babayeho. Dusomye aya magambo ya Paul , ngo bagize amakuba akomeye mu ntara ya Aziya, ngo yari menshi bikabije ngo ntiyari ayo kwihanganirwa, ngo bariheba batekerezako rwose bashobora no gupfa. Imana yo ngo hari ikintu yabigishirije muri ayo makuba “ Kwiga kwiringira Imana ngo izura n’abapfuye no kuyigirira icyizere” Imana ishimwe cyane.
Arangije Pawulo arandika ngo “Iyaturokoye muri icyo gihe, iracyaturokora kandi izakomeza kuturokora! Imana ishimwe cyane. Mu yandi magambo : Iyadutabaye muri za ngorane zari zikomeye kuriya, iracyadutabara kandi izakomeza kudutabara!
Amen Amen. Abibutse aho Imana yabatabaye muri uyu mwaka , cyangwa cya gihe, nimumfashe tuyihe icyubahiro kuko iragikwiye Amen
Zimwe mu ntwaro zo kunesha ibigeragezo, harimo no kwibuka gutabara kw’Imana, kugira neza kwayo, kuko iyo wibutse ko yakurokoye cya gihe, yagutabaye, uyigirira icyizere ko iribugutabare ndetse ko izakomeza kugutabara. Imana ishimwe.
Humura Imana yacu yitwa Imana Ishoborabyose, birashoboka ko waba urimo guca mu kigeragezo gikomeye gituma wumva wihebye rwose ko kitagusiga, ariko Imana yacu ni Umufasha utabura kuboneka mu byago no mu makuba, ni Umutabazi kandi ubishatse wafata umwanya ukibuka ibitangaza yagukoreye mu gihe wari mu kaga, bityo bikakwereka ko ntakinanira Imana mu gihe cyashyizweho.
Ndangije mbifuriza Noheli nziza n’Umwaka mushya muhire wa 2013


text:
Ndagushaka Mana ngo uce murinjye ingeso zose mbi!
Ndagushaka iteka nyigisha ibyo ushaka
Kandi uce murijye, ingeso zose mbi
Refrain : Ku manywa na nijoro, ndagushaka iteka, ndahiriwe Mukiza twigumanire
Mfite icyifuzo nk’icy’uyu muririmbyi. Ibaze nawe umuntu wasuwe n’Imana kugeza aho yimenyaho ingeso mbi. Undi muririmbyi araririmba ngo “ Ingeso wa mubi yanyanduje nizishaka kubyuka ujye uzirimbura uzice pe, mpore nihariwe n’ibyawe gusa”
Ubusanzwe ingeso ni imyitwarire iranga umuntu, iba ifite imbaraga kuko iba yarabaye karande, ingeso ishobora kuba nziza cyangwa mbi. Akenshi abanyarwarwanda bavugako itanapfa guhinduka ariko Yesu arabishobora byose. Imana ishimwe.
“ Yesu avayo ajya ku Nyanja y’I galilaya, azamuka umusozi aricara. Abantu benshi baza aho ari, bazana abacumbagira n’ibirema, n’impumyi, n’ibiragi n’abandi barwayi benshi, babarambika hasi imbere ye arabakiza” Matayo 15:29-30
Ubu burwayi bashyiriye Yesu akabukiza bwagereranwa n’ingeso mbi:
1. Abacumbagira n’ibirema : Mu buryo bw’umwuka n’abatagenda neza kubera ubumuga runaka bafite, bafite ingingo z’Umwuka zitareshya, bafite ingingo zibura , bafite ibyo Babura mu buryo bw’Umwuka bityo bigatuma uko bagenda cyangwa se imbuto bera zitaba nziza.
2. Impumyi: Ni abatabasha kureba cyangwa se kubona mu gihe abandi bose bareba. Mu byahishuwe ho haravuga ngo « ungureho umuti usige ku maso yawe kugirango uhumuke » Ibyahishuwe 3 : 18b
3. Ibiragi : Ni abatabasha kuvuga neza. Imana itugobotore ururimi tuvuge ibyayo
4. N’abandi barwayi benshi : Iyo umuntu arwaye nta mbaraga aba afite, ntacyo abasha gukora, arananuka ……
Umuririmbyi ati “Ndagushaka iteka nyigisha ibyo ushaka, Kandi uce murijye, ingeso zose mbi.
Ndikwinginga Imana ngo nanjye insure kandi hamwe n’iri jambo, nanjye natangiye kwiyumvamo uburwayi , ingeso mbi uyu munsi nashyira Yesu ngo azinkize, sinzi wowe uko bimeze, ariko ngo abo barwayi bose bamushyiriye uwo munsi bose yarabakijije, nanjye Imana inkize.
Sinzi niba n’abo barwayi Yesu yarabigenjeje nk’uko yajyaga abigenza, aho yabanzaga kubaza umuntu ngo mbese nkugirire nte ! Mbese urwaye iki ! Mbese ubimaranye igihe kingana iki !
Imbere ya Yesu ahari ugukira.
Uburwayi bushobora kuba indwara yo kubeshya yanze kugushiraho, ibitutsi bijya bigucika rimwe na rimwe, ibibazo by’ivangura byanze gupfa gucika mu mutima wawe, ubugugu bukubamo, intege nke zo kudasenga no guhorana ubute kuburyo nawe wisuzumye wabona ko uri umunebwe , umunyantege nke mu bwami bw’Imana, umujinya uhora urwana nawo kuburyo abantu bose bawukuziho………. Ariko imbere ya Yesu hari ugukira. Imana idukize.
Ibihe byiza
Alice Rugerindinda


text:
sam.
16
avril
2011
ISOMO RYA MBERE
Umuhanuzi Izayi (Iz 42,1-7)
Uhoraho aravuze ati 1«Dore umugaragu wanjye nshyigikiye, intore yanjye inyizihira. Namushyizeho umwuka wanjye; azagaragariza amahanga ubutabera; 2ntazasakuza kandi ntazatera ijwi hejuru, ntazumvikanisha ijwi rye mu mayira. 3Ntazavuna urubingo rwarabiranye, ntazazimya ifumba igicumbeka, kandi nta kabuza, azagaragaza ubutabera. 4We ntazigera acogora cyangwa ngo acike intege, kugeza ubwo azaba yamaze gukwiza ubutabera ku isi, n’ibirwa bitegereje amategeko ye.»
5Nguko uko avuze Uhoraho, Imana, we waremye ijuru akaribambika, akarambura isi n’ibiyiriho byose, ibiyimeraho akabiha guhumeka, agaha n’umwuka abayigendaho bose: 6«Ni jye Uhoraho wakwihamagariye nkurikije umugambi wanjye, ngufata ikiganza ndakwizigamira, nkugenera kwemararira isezerano ry’imbaga no kuba urumuri rw’amahanga, 7kugira ngo uhumure amaso y’impumyi, uvane imfungwa mu nzu y’imbohe, kandi ukure mu munyururu abari mu mwijima.»
ZABURI (Zab 27 (26), 1, 2, 3, 13-14)
Inyik/ Uhoraho ni urumuri rwanjye n’agakiza kanjye.
Uhoraho ni urumuri rwanjye n’agakiza kanjye,
ni nde wantera ubwoba?
Uhoraho ni urugerero rw’ubugingo bwanjye,
ni nde wankangaranya?
Igihe abagiranabi bampagurukiye,
kugira ngo bandye mbona,
abo banzi banjye bandwanya,
ni bo ahubwo badandabirana bakitura hasi!
Kabone n’aho igitero cyose cyaza,
kigashinga ingando kinyibasiye,
umutima wanjye nta bwoba wagira na busa;
n’aho intambara yarota, nakomeza kwizera.
Nyamara jye nizeye kuzabona ubugiraneza bw’Uhoraho,
mu gihugu cy’abazima.
Ihangane, wizigire Uhoraho,
ukomeze umutima, ube intwari!
rwose wiringire Uharaho!
IBANGONDIRIMBO RIBANZIRIZA IVANJILI
Uragasingizwa Nyagasani,
wowe Mwami uganje mu ikuzo iteka ryose!
Habwa ikuzo Kristu, Umwami wacu,
wowe wenyine watubabariye ibicumuro byacu.
Uragasingizwa Nyagasani,
wowe Mwami uganje mu ikuzo iteka ryose!
IVANJILI
+ Yohani (Yh 12, 1-11)
1Hasigaye iminsi itandatu Pasika ikaba, Yezu agaruka i Betaniya, aho Lazaro yari yarazuye mu bapfuye yabaga. 2Bahamuzimanirira ibya nimugoroba. Marita ni we waherezaga, naho Lazaro ari mu basangiraga na we. 3Nuko Mariya areba incuro y’amavuta y’umubavu w’ukuri kandi uhenda cyane, ayasiga ibirenge bya Yezu, abihanaguza umusatsi we, maze umubavu utama mu nzu yose. 4Ni bwo Yuda Isikariyoti wo mu bigishwa be, wari ugiye kumugambanira, avuze ati 5«Nk’uriya mubavu wajyaga kugurwa amadenari magana atatu agahabwa abakene, upfuye iki?» 6Ibyo ariko ntiyabivugiraga ko yari ababajwe n’abakene, ahubwo ni uko yari umujura; n’ubundi ni we wari umubitsi, akajya yiha ku byo bamubikije. 7Nuko Yezu aravuga ati «Nimumwihorere, kuko uwo mubavu ubikiwe umunsi wo kunshyingura mu mva. 8Abakene bo muzabahorana, ariko jye ntimuzamporana igihe cyose.» 9Nuko imbaga nyamwinshi y’Abayahudi iza kumenya ko Yezu yari aho ngaho; ni bwo baje, ariko batazanywe na Yezu gusa, ahubwo bashaka no kubona Lazaro yari yarazuye mu bapfuye. 10Nyamara abatware b’abaherezabitambo bajya inama yo kwica na Lazaro, 11kuko yatumaga Abayahudi benshi babacikaho bakemera Yezu.


text:
dim.
16
oct.
2011
1. Mu Isomo rya mbere, umuhanuzi Izayi aratubwira uburyo Imana yigaragarije Sirusi, n’uburyo yamwibwiye kugira ngo atazava aho yumva ko ibyo akora bikomoka gusa ku mbaraga ze za muntu: “Ni jye Uhoraho nta wundi ubaho, uretse jye nta yindi mana ibaho. Nagukenyeje umukandara kandi utanzi, kugira ngo iburasirazuba kimwe n’iburengerazuba, bamenye ko uretse jye ibindi ari ubusa”. Aya magambo ntabwo abwirwa umwami Sirusi gusa, ahubwo arabwirwa natwe b’iki gihe. Kuba turiho tubeshejweho n’Imana kandi niyo izi iyo tuva n’iyo tugana. Imbaraga iduha ni imbaraga zo gukora ibyiza no kugirira neza abavandimwe bacu tubifuriza ineza n’amahoro bituruka kuri Nyagasani Yezu. Nibyo Mutagatifu Pawulo abwira Abanyatesaloniki ati “tubifurije ineza n’amahoro. Iyo tubibutse mu masengesho yacu, ntiduhwema gushimira Imana kubera mwebwe mwese. Duhora twibuka ibikorwa byiza n’ukwemera kwanyu, n’imiruho muterwa n’urukundo rwanyu”. Kwibuka abavandimwe bacu tubasabira, kubanira bagenzi bacu twihatira kwibibamo no kubabibamo urukundo, ni inshingano ikomeye twebwe abakristu dufite.
2. Mu Ivanjili, abigishwa b’abafarizayi n’ab’abaherodiyani barinja Yezu, bagira ngo bumve akamuvamo maze bahere aho bamurege: “Mwigisha, tuzi ko uvuga ukuri kandi ukigisha inzira y’Imana nta cyo wikanga, kuko udatinya amaso y’abantu. Nuko rero tubwire uko ubyumva: ese guha Kayizari umusoro, biremewe cyangwa si byo?”Abafarizayi bari mu Ishyaka ryaharaniraga impinduramatwara bishyize hamwe n’abaherodiyani bari mu ishyaka ryari ryarigometse k’ubutegetsi kugira ngo bagirire nabi Yezu, kugira ngo bamugushemo:Yezu naramuka avuze ati gutanga umusoro ntibyemewe, araba avuze nabi ubutegetsi bwa Kayizari Agusto maze agire ibibazo bya politiki n’ubutabera; naramuka kandi avuze ati biremewe, intagondwa zo mu idini ziramurega ko adashyigikiye itegeko ry’Imana agirane ibibazo n’abayobozi b’idini na sosiyete muri rusange. Amahirwe ni uko Yezu abona umutego maze akagerageza kuwutegura ntawe abangamiye. Yezu arabasubiza ati:“Mwa ndyarya mwe, igituma munyinja ni iki? Nimunyereke igiceri mutangaho umusoro.” Bamuhereza idenari. Nuko arababaza ati “Iri shusho n’ibyanditseho ni ibya nde?” Bati “Ni ibya Kayizari.” Nuko Yezu arababwira ati “Ibya Kayizari mubisubize Kayizari, n’iby’Imana mubisubize Imana!”
3. Yezu rero aberetse ko batagomba gusuzugura ubutegetsi. Ariko na none Yezu aributsa ko muntu yaremwe mu ishusho ry’Imana, akaba ari uw’Imana kugera no mu musokoro w’amagufwa ye, icyo akoze cyose akaba agomba kumva ko kigomba guhesha Imana ikuzo. Guha Kayizari ibye no guha Imana ibyayo bishatse kuvuga ibyo tugomba gukorera abantu tugomba kubikora neza kandi tubishyizeho umutima, ariko nanone tutibagiwe ko abo dukorera ari ab’Imana, ko tugomba kuubaha ishusho y’Imana iri muri bo. Yezu ntiyaje kugandisha abantu, ahubwo yaje kuberekako abantu bagomba gufatanya kubaka igihugu, bagatanga imisoro, kandi bakubaha ibikorwa rusange kuko ari umurage ukomeye amasekuruza agenda ahererekanya. Yezu arahamagarira ariko nanone abantu gukora ibyo byose bakurikiye umutimanama wabo kandi bubaha ikiremwa muntu babereyeho gukorera no kugeza ku Mana.


text:
Bamwe mu banyeshuri biga ku kigo cy’amashuri abanza cya Rulindo mu murenge wa Musenyi, mu karere ka Bugesera bavuga ko birukanirwa amafaranga 250 y’ifunguro ry’igikoma bafatira ku ishuri
Ubuyobozi bw’ikigo cy’amashuri abanza cya Rulindo mu Bugesera buvuga ko gahunda yo kuhabwa ifunguro ry’igikoma ku ishuri yashyizweho n’ababyeyi, aho bahabwa igikoma mu minsi 3.
Yaje igamije kunganira gahunda y’inkongoro ku mwana, aho abana bo mu mashuri y’incuke ndetse n’abiga kuva mu wa mbere kugeza mu wa gatatu ubanza bahabwa amata ku ishuri iminsi ibiri mu cyumweru.
Gusa ubuyobozi buhakana bwivuye inyuma ko ntamunyeshuri wirukanirwa ko atatanze umusanzu we kugira ngo haboneke ifunguro ry’igikoma.
Inkuru irambuye mu mashusho:
Wasoma n’izindi nkuru kuri www.rba.co.rw
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Abahinzi b’icyayi bibumbiye muri koperative y’abahinzi b’icyayi COTHEGA ikorera mu murenge wa Karamabi, mu karere ka Nyamasheke, bakomeje gutakambira ubuyobozi bw’aka karere ngo bubatabare ku cyayi cyabo gikomeje kubahombera, bakimena kubera kubura umuhanda wanyuramo imodoka ziza kugitwara.
Nk’uko bitangazwa na Perezida w’iyi koperative Pasiteri Ndababonye Damien, ngo uyu muhanda Karambi-Gasenyi- Gisovu watangiye gukorwa mu ntangiriro z’ukwezi kwa mbere, ugomba gutsindagirwa neza kugira ngo babone uko bageza icyayi cyabo mu Gisovu, mu karere ka Karongi.
Abahinzi b’icyayi bari bijejwe ko uyu muhanda w’ibilometero bigera kuri 30, ukorwa mu gihe cy’iminsi 30, none ngo amezi abaye atatu ntaho uragera.
Inkomoko y’iki gihombo abaturage baguyemo, ngo ni uko bahinze iki cyayi bijejwe n’ubuyobozi bw’aka karere kubakirwa uruganda rugitunganya hafi, rukaba rwaragombaga kubakwa n’umushoramari Karyabwite Pierre, nyamara ngo bamaze kugihinga arabatenguha ntiyarwubaka, cyeze babura aho bakigurisha.
Uburyo bushoboka aba bahinzi bari basigaranye ni ubwo kujya kugurisha iki cyayi mu Gisovu mu karere ka Karongi, ariko nabwo bakomwa mu nkokora n’umuhanda udakoze.
Ikibazo ngo cyaje gusakuza bigera ku buyobozi bw’akarere na bwo bukigeza ku kigo cy’igihugu gishinzwe imihanda (RTDA), banagirana amasezerano yo gukora uyu muhanda muri Mutarama.
Iki kigo nacyo cyahaye isoko sosiyete y’abashinwa yagombaga kuwutsindagira neza ,bemeranya ko uzaba utsindagiye neza mu minsi 30 abaturage bakaba bajyanye iki cyayi mu Gisovu, none amezi abaye 3 nta kirakorwa, icyayi cyera cyabuze aho kijyanwa, bakomeza kukimena.
Umuyobozi w’aka karere wungirije ushinzwe iterambere ry’ubukungu Ntaganira Josué Michel, yabwiye Imvaho Nshya ko iki kibazo abaturage bafite gikomeye cyane, kuko igihombo kitagarukira ku baturage gusa, ahubwo na Leta ibihomberamo.
Yagize ati:“Ni ikibazo gikomeye cyane kandi si abaturage bahahombera bonyine na Leta irahomba cyane.Njye ubwanjye nigiriyeyo inshuro zirenga 2 zose, mbona akababaro abaturage barimo,kuko hari n’icyayi bareka gusoroma kubera kwanga kukimena kikarengerana, barasarura toni zirenga 20 zigapfa ubusa.
Abakora uyu muhanda batubwiye ko ibyo bawukoresha ngo ukomere muri iki gihe imvura ihita ibisenya, bikaba bisaba kuzawukora mu zuba kugira ngo uzakomere kuko hari igitaka kibi cyane.”
Uyu muyobozi avuga ko nyuma yo kubwirwa gutyo ubuyobozi bwashatse icyaba gikozwe, busanga icyakorwa kihutirwa ari ukuvugana n’uruganda rw’icyayi rwa Gisakura ruri mu murenge wa Bushekeri muri aka karere, rukaba rufashe iki cyayi nubwo naho kugerayo ari kure cyane, rukagitunganya mu gihe uyu muhanda utaraboneka.
Yagize ati:“Ni kure cyane ariko ni igisubizo cyo kwifashisha mu gihe dutegereje umucyo ngo uyu muhanda ukorwe, aho kugira ngo icyayi gikomeze kumenwa, abaturage bacike intege usange banakiranduye, haba hifashishwa ubu buryo.”
Mukantwari Alvéra wo mu murenge wa Kagano mu karere ka Nyamasheke, ukorera imirimo y’ubudozi n’ububoshyi bw’imyenda n’imitako kuri site ya Rwesero ho mu karere ka Nyarugenge mu mujyi wa Kigali (...)
Bamwe mu bahinzi b’ibirayi mu murenge wa Bugeshi mu karere ka Rubavu, bavuga ko bahangayikishijwe n’ikibazo cy’isoko ry’umusaruro w’ibirayi ridahagije, kandi bejeje byinshi cyane. Aba bahinzi bavuga (...)
Ikigo cy’Igihugu gishinzwe kugenzura imikorere y’inzego zimwe z’imirimo ifitiye igihugu akamaro, RURA cyatangaje ibiciro bishya by’ibikomoka kuri peteroli biratangira kubahirizwa kuri uyu wa 4 (...)
Abatuye mu mirenge hafi ya yose igize ikibaya cya Bugarama bakomeje kuvuga ko izamuka ry’ibiciro by’ibiribwa rikabije, ndetse ubu rikaba rituma bamwe batabasha guhaha. Abaganiriye n’Imvaho Nshya (...)
Kayitesi Sophia, umuturage utuye mu mujyi wa Kigali ku Kicukiro, yabashije kwiteza imbere ahereye ku mafaranga y’u Rwanda 29,000 none ubu ageze ku rwego rwo kubaka mu mujyi wa Kigali inzu ijyanye (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
ven.
07
oct.
2011
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 3, 21-30)
Bavandimwe, abantu bose baracumuye, naho Amategeko ya Musa abereyeho gusa gufasha umuntu kumenya icyaha. 21Ubu ngubu ariko ubutungane bw’Imana bwarahishuwe hatagombye amategeko ; intangamugabo ni amategeko n’abahanuzi. 22Ni ubutungane bw’Imana butangwa no kwemera Yezu Kristu, bukaba bugenewe abemera bose nta vangura. 23Kuko bose bagomye, bakivutsa ikuzo ry’Imana. 24Ariko bahabwa kuba intungane n’ineza yayo ku buntu, babikesha gucungurwa na Kristu Yezu. 25Ni We Imana yagize intangacyiru mu maraso ye ku bw’ukwemera, kugira ngo igaragaze ubutungane bwayo, Yo yarenze ku byaha bya kera 26mu gihe yabyihanganiraga. Ubu ngubu rero igaragaza ubutungane bwayo kugira ngo ibe intungane, kandi ihe kuba intungane ugengwa no kwemera Yezu.
27Wa mwirato ushingiye he se noneho ? Warashize. Uzize irihe teka ? Iryo kubahiriza amategeko ? Oya ! Ahubwo itegeko ry’ukwemera. 28Koko rero, turahamya ko umuntu ahabwa kuba intungane n’ukwemera, hatagombye ibikorwa by’amategeko. 29Mbese Imana yaba iy’Abayahudi bonyine ? Nta bwo se ari n’iy’abanyamahanga ? Yego, ni n’iy’abanyamahanga. 30Ubwo ari Imana imwe, izaha uwagenywe kuba intungane abikesha ukwemera, n’utagenywe na we abikesha ukwemera.
ZABURI (Zab 130 (129), 1-2, 3-4, 5-6ab)
Inyik/ Uhoraho ahorana imbabazi, akagira ubuntu butagira urugero.
Uhoraho, ndagutakambira ngeze kure,
Uhoraho, umva ijwi ryanjye.
Utege amatwi ijwi ry’amaganya yanjye !
Uhoraho, uramutse witaye ku byaha byacu,
Nyagasani, ni nde warokoka ?
Ariko rero usanganywe imbabazi,
kugira ngo baguhoranire icyubahiro.
Nizeye Uhoraho n’umutima wanjye wose,
nizeye ijambo rye.
Umutima wanjye urarikiye Uhoraho,
kurusha uko umuraririzi ategereza umuseke.
IBANGONDIRIMBO RIBANZIRIZA IVANJILI (Zab 1, 2)
Alleluya Alleluya.
Hahirwa umuntu uhimbazwa n’amategeko y’Uhoraho,
akayazirikana umunsi n’ijoro.
Alleluya.
IVANJILI
+ Luka (Lk 11, 47-54)
Muri icyo gihe, Yezu abwira abigishamategeko ati 47«Nimwiyimbire, mwe mwubakira imva z’abahanuzi kandi ari abasokuruza banyu babishe ! 48Bityo muba muhamya kandi mugashima ibyo abasokuruza banyu bakoze : bo bishe abahanuzi, mwebwe mukubakira imva zabo. 49Ni cyo cyateye lmana Nyir’ubuhanga bwose kuvuga ngo “Nzabatumaho abahanuzi n’intumwa, bazica bamwe abandi babatoteze.” 50Ni yo mpamvu ituma ab’iyi ngoma bazaryozwa amaraso y’abahanuzi bose yamenetse kuva isi igitangira, 51uhereye ku maraso ya Abeli kugeza ku ya Zakariya batsinze hagati y’urutambiro n’Ingoro. Koko ndabibabwiye : ab’iyi ngoma bazayaryozwa ! 52Mwiyimbire bigishamategeko, mwe mwatwaye urufunguzo rw’ubumenyi, mwebwe ubwanyu ntimwinjire kandi n’abashatse kwinjira mukababuza !»
53Yezu avuye aho ngaho, abigishamategeko n’Abafarizayi batangira kumuzira no kumuvugisha menshi bamubaza, 54bamwinja kugira ngo bamufatire mu magambo ye.


text:
Nyagatare: Urubyiruko rugiye kurindwa ibishuko
Gahunda yo gutangiza gutoza urubyiruko umuco yabanjirijwe no gutera ibiti. Ibishuko biganisha ku buraya buvamo gutwara inda zitateguwe, indwara zandurira mu mibonano mpuzabitsina no kwishora mu biyobyabwenge More...
Rusizi: Urubyiruko rw’abanyeshuri rurasabwa kwirinda kwishora mu ngeso mbi.
Abitabiriye umuganda Basile aganira n’urubyiruko n’ababyeyi barwo nyuma y’umuganda Muri ibi bihe by’ibiruhuko, urubyiruko rw’abanyeshuri  rwo mu karere ka Rusizi rurasabwa More...


text:
Abanyarwanda bafite imvugo igira iti “Imana yirirwa ahandi igataha mu Rwanda”. Iyi mvugo isa kuri bamwe ndetse benshi cyane cyane urubyiruko nkaho idasobanutse cyangwa yataye agaciro. Iyi mvugo ifite ireme rikomeye nuko abagombye kuyisobanura ndetse n’iyindi migani bisaziye cyangwa bahugiye mu bindi.
Ariko reka mbibabwire !
Nibyo koko hari imvugo nyinshi n’imigani yataye agaciro, itakigana akariho ahubwo y’impitagihe, urugero :
Ababiri bishe umwe ! Oya, gira uti “Ababiri bakize umwe”.
Impamba itazakugeza I Kigali uyirira ku Ruyenzi ! Oya, Umunyagisaka ajya I Kigali ntiyaba akinyuze ku Ruyenzi, wenda yayirira I Nyagasambu.
Inda ibyara mweru na muhima ! Oya, si uko uvugwa ahubwo ugira uti “Inda ibyara mwiru na muhima”.
Reka tugaruke ku Mana y’I Rwanda.
Ese koko Imana y’I Rwanda ibaho ? Yego. Irara he se ? Reka mpakubwire. Cyera abanyarwanda ntibari bazi ko hari ayandi mahanga, ayandi moko, abandi bantu, izindi ndimi ; icyo batazi cyose bakitaga amahano, akaga, ikimanuka, amarozi, akateye, imizimu n’ibindi. Ababaga batuye hagati y’imisozi, mu mibande no mu bisiza nko mu Rwubika rwa Tongati n’inyuma ya Nzaratsi bati “Ni igihu cya Nyantango” n’ibindi.
Imana ikaruta imandwa ikaruta n’imanzi, abantu bakayambaza byakomeye igatabara, bakira bati “Ntiyari ihari, yari yiriwe ahandi tutayibona none iratashye iwacu I Rwanda natwe turishimye, kuko ibibazo byabaga bikomeye byabonye ibisubizo.
Aho abanyarwanda baboneye abazungu cyangwa se abafite uruhu rwera n’abandi bantu bafite uruhu rwirabura ariko batabyina nkabo, batazi umwirongi, batazi ikembe, inanga, iningiri, amahamba, ibyivugo ndetse n’ururimi bakumva si urwabo bakabita abanyamahanga, hari nabo bitaga Ibimanuka.
Amadini
Amadini aho agereye mu Rwanda rwagutse, yazanye ubundi buryo bwo kuraguza, guterekera, kubandwa ariko wareba neza ugasanga nta mana yindi bazanye kuko abenshi ntayo bari bazi, ntaniyo bari bafite ndetse ntaniyo bemeraga, n’imiti ni uko.
Imiti
Abanyamahanga bazanye imiti yabo, baca iya gakondo nubwo ikigeragezwa hamwe na hamwe. Aho abazungu batinjiye cyane mu mitekerereze nko mu Buhindi, muri Aziya nagiyeyo ndetse rwose nkorerayo ubushakashatsi kuko nasanze bamwe mu bayobozi bakuru mu Rwanda, abacuruzi, abakungu ndetse n’abagerageza kwigira no kurwana ku magara yabo ; iyo byanze birukira I Nairobi, Afurika y’epfo no mu Buhindi kugira ngo barebe ko bakiza amagara yabo cyangwa ababo noneho bakajya gushakirayo ya mana y’I Rwanda.
Wari uzi ahitwa HYDERABAD, India cyangwa mu Buhindi ? Aha nagezeyo nsanga hari ibitaro bikomeye byiza cyane kandi bidahenze ndetse bifite abaganga n’imiti bidahenze. Ibitaro byitwa YASHODA Hospital, bimaze kuvura abanyarwanda benshi kandi utamenya igihe bagendeye n’igihe bagarukiye.
Aha Yashoda Hospital, nagiyeyo nganira n’abantu benshi bahaza bahakiriye n’abanyeshuli benshi biga mu Buhindi bakaba barandahiye bambwira n’abanyarwanda bahaza kuhivuriza, ibikomerezwa, abaciriritse upfa kubona ikihakugeza ukaba uhuye n’icyo abo basore n’inkumi bise igitangaza n’imana y’I Rwanda mu buhindi.
Aha ntabwo nifuje kubaha amazina y’abo bantu bahaboneye umugisha, amahirwe ndetse ubuzima bwabo n’amagara yabo akagaruka nabo bakifatira indege bakigarukira I Rwanda ariko uwashaka azambaze nzamurangira ngendeye kubyo nabonye jyewe ubwanjye, ari n’ibyo nabwiwe n’abanyeshuli bahize b’inkwakuzi cyane kandi bazi kubana, nzanababwira ingero z’abahivurije bari bagiye basezeye, bihebye bakagaruka bakize ndetse n’abirataga bagakomeza kwirata ko bahuye n’Imana y’I Rwanda, cyakora ntimuzandondoze nka ya ndirimbo iti “Oya wimbaza mama . . . “
Ahasigaye ni ahanyu basomyi naho Jyewe nk’umwana w’umutambyi nzabasengera k’Uwiteka, uzanshaka azambaze.
Prof. MALONGA Pacifique
Umwana w’Umutambyi ukubutse Hyderabad, India.
Kagame yihanganishije Abanyacuba nyuma yo kubura umukambwe Fidel...
Nyaruguru:Umusaza w’imyaka 70 yiciwe iwe n’abantu bataramenyekana
Intara y’Iburasirazuba : Imikwabu itandukanye yafashe ibiyobyabwenge...
Perezida Kagame yakiriye indahiro za Depite Bitunguremye, Kalinijabo na...
Komisiyo y’Igihugu y’amatora yasimbuje abadepite batatu barimo Depite Nyandwi...
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...
14-01-2017br>
Press Conference : Intambara yongeye kurota hagati ya Donald Trump...
13-01-2017br>
Uko Kigeli bashakaga kumutabariza muri Portugal, n’ uko yazanywe mu Rwanda...
13-01-2017br>
Mugihe twiturije Abanyapolitiki n’Abaherwe barategura aho bazahungira
12-01-2017br>
Amahano : Umwami wimikiwe ishyanga


text:
Bamwe bandika Raimund, Reimund , Réamann, Redmond, Redmund , Raimondo , Raimonds , Remao , Raimondas, Raimundo, Raymundo .
Bimwe mu biranga ba Raymond
Raymond ntava ku izima , ibyo bituma niba yemeye aba ayemeye kandi yahakana nabwo akaba ahakanye ku buryo utamumeneraho.
Ni umunyamahirwe, uzi kwirwanaho no guhinduka bitewe nicyo ubuzima bumutegetse
Ni umuntu utazi kubeshya, niyo abigerageje agakora amanyanga uhita umufata ako kanya.
Ntabwo apfa kugenda atazi aho agiye cyangwa ngo apfe gukora ikintu atagitekerejeho.
Raymond ni umuntu uri nyamwigendaho, yanga kwanduranya kandi agenda, umujyo umwe.
Raymond agira gahunda, nta kunda umuntu umutunguza , ibintu iyo nta kintu mwavuganye biragora ngo abe yagira icyo akumarira.
Ni umuntu uzi guhisha amarangamutima ye, kumutuka cyangwa kumukomeretsa ntakwereka ko bimubabaje. Ni umuntu ufata inshingano, agashyira mu gaciro, kandi ikintu cyose agikorana ubushishozi bwinshi n’ubuhanga.
Yanga umuntu umubuza uburenganzira bwe kandi iyo bibaye ngombwa arabirwanira ariko akabubona. Asa n’umuntu ujunjamye utajya akunda gusabana kandi udakunda kugaragaza amarangamutima ye.


text:
Abaturage b’umurenge wa Munyaga bari bishimiye VUP ariko ubu barishyuzwa amafanga batariye.
Bamwe mu baturage batuye akarere ka Rwamagana baravuga ko bamwe mu bayobozi b’ubutugari bafashe amafaranga ya VUP nyamara batari bimerewe kuyafata, bigatuma kuri ubu abaturage ari bo bari kuyishyuzwa kandi yarariwe n’abayobozi.
Aba bayobozi ngo bagiye banakora amatsinda ya baringa bifashishije abo mu miryango yabo n’inshuti zabo bagahabwa amafaranga ariko bamwe mu baturage bagiye bakora amatsinda bo ng bategereje amafaranga amaso ahera mu kirere.
Bamwe mu baturage batuye umurenge wa Munyaga, mu karere ka Rwamagana, babwiye Makuruki.rw ko ubu bari kwishyuzwa amafaranga yatwawe n’abayobozi muri gahunda ya VUP kandi batarigeze bayahabwa.
Aba baturage kandi bavuga ko basabwe gukora amatsinda kugira ngo bahabwe amafaranga y’inguzanyo zagombaga kwishyurwa nyamara ngo abayobozi bakaba ari bo bafata ayo mafaranga. Gusa ngo ikibababaza ni uko abo bayobozi batishyuzwa kuko nta ho banditse ahubwo abaturage bagahindukira bakaba ari bo bishyuzwa bitewe n’uko abayobozi bayafashe mu izina ry’abaturage.
Umwe mu baturage utarashatse ko amazina atangazwa yagize ati “gitifu Rugema Martin yadusabye ko twakora amatsinda bakaduha amafaranga, ubwo yasabaga buri muntu mu bagize itsinda kumuha 5000 kugira ngo yemere kudusinyira, twakoze ayo matsinda ndetse amafaranga tuyahererwa kuri SACCO ya Munyaga ariko Rugema akuraho amafaranga ibihumbi Magana arindwi arayatwara.
Yakomeje agira ati: “ andi asigaye twayaguzemo ingurube na zo twaje kugurisha kuko ubuyobozi bwadusenyeye ikiraro ngo twacyubatse ahatemewe ayavuyemo tuyasubiza kuri konti y’itsinda , twe twarishyuye ariko ko gitifu Rugema Martin yanze kwishyura kuko yanze kuyaduha ngo tuyishyure nkuko twari twabyumvikanye ko azayaduha tukayishyura none ubu nitwe tuyabazwa.”
Undi muturage nawe yagize ati “twe mu kagari ka Zinga twarumiwe ndetse VUP nta bwo tuyifata nka gahunda yo gufasha abaturage kuko gitifu wacu amafaranga yayihereye bene wabo ndetse andi arayitwarira. Aha ngaha bakoraga amatsinda ya baringa ugasanga hari abaturage batswe indangamuntu bakandikwa ariko abayobozi bakayafata mu izina ry’abaturage bifashishaje abayobozi b’amatsinda.”
Aba baturage bavuga ko ababonye amafaranga babanzaga gutanga amafaranga ibihumbi bitanu yo kugira ngo gitifu asinye bakayita ngo ni ayo gukenura gitifu ndetse n’umukuru w’umudugudu agahabwa ibihumbi bibiri.
Yagize ati “buri muntu mu bagize itsinda yasabwaga amafaranga 5000 bitaga ayo gukenura gitifu, agatanga na bibiri ku muyobozi w’umudugudu, ubwo yatangaga n’andi yasabwaga n’ubuyobozi kubera imisanzu y’uburezi n’indi misanzu, twarayatanze kuburyo byatugoye kwishyura kubera ayo mafaranga yahawe abayobozi.”
Umuvugizi wa polisi mu ntara y’iburasirazuba IP Kayigi Emmanuel yabwiye Makuruki .rw ko ubugenzacyaha burimo gukora iperereza ku bayobozi bashobora kuba barakoze ibyaha muri gahunda ya VUP kugira ngo babashe kubiryozwa.
Yagize ati “ubu turi gukora iperereza ku byaha byaba byarakozwe muri VUP, nta bwo ari muri Rwamagana gusa ni mu mirenge yose yatangirijwemo iyi gahunda kuko buri karere hari imirenge 4 yatangirijwemo VUP. Muri Rwamagana turimo gukora iperereza kuri bamwe mu bayobozi n’abaturage bafashe amafaranga mu buryo butari bwo, uwo bizagagaraho hazagenderwa ku mategeko ,turacyashaka ibimenyetso ku buryo uwo bizagaragaraho azakorerwa dosiye yaba umuyobozi, yaba umuturage turacyakora iperereza bizamenyekana.”
Mu karere ka Rwamagana, gahunda ya VUP yatangiriye mu mirenge ya Munyaga, Fumbwe, Musha na Munyiginya, ariko aha hose hagiye hagaragara ibibazo muri iyi gahunda kuri ubu bamwe mu babigizemo uruhare barimo gukorwaho iperereza ku byaha byo gukoresha nabi umutungo wa Leta ndetse na ruswa.
Si muri aka karere gusa havugwa ibi bibazo bya VUP kuko no mu tundi turere dutandukanye hagiye havugwa ibi bibazo kuburyo hari n’abayobozi bagiye batabwa muri yombi bakekwaho kunyereza amafaranga yagenerwaga abaturage muri iyi gahunda.
Justin Ngabonziza
MAKURUKI.RW


text:
Hari amoko menshi ya dreads bitewe n’uko zisutse ndetse n’ibara izo dreads zifite, ariko akenshi usanga dreads z’umukara na shokola ziri mu bwoko bwa dreads bukunzwe cyane.
Mu gihe uskaka gutunga dreads z’umukara na shokola ushobora kubwira umuntu ugiye kuzigusuka agashyiramo teinture ya shohoka kuri dreads zimwe ku buryo ubona ko biba imvange ya shokora n’umukara.
Dreads za shokola n’umukara
Hari amoko menshi ya dreads bitewe n’uko zisutse ndetse n’ibara izo dreads zifite, ariko akenshi usanga dreads z’umukara na shokola ziri mu bwoko bwa dreads bukunzwe cyane.
Labels: umusatsi


text:
Sep 28, 2015 Bienvenu Ndacyayisenga Amadini 0
Babifashijwemo na DAEF, Umuyobozi w’Imali n’Ubukungu muri ADEPR unafite mu nshingano gukurikirana bya hafi iyi mirimo ya Gisozi, Bakaba bari baturutse mu Rurembo rw’Iburasirazuba basesekaye kuri DOVE Hotel.
Kuri iki cyumweru dusoje nibwo abashumba n’abakuru b’itorero 130 aje ikigali ku Gisozi, aho bari baje kureba aho imirimo yo kubaka igeze. Mutuyemariya Christine “DAEF” akaba ariwe wabatambagije muri izi nyubako anabasobanurira byimbitse ahereye kuri Salle izajya yakira abantu bagera ku 3000.
Bakomereje muri Dove Hotel igizwe n’ibyumba 72, basobanurirwa uko iyi Hotel izajya ikora, banerekwa ibizaba bigize ibyumba bya Hotel harimo ibitanda byiza, ama Televisions muri buri cyuma, ama climatiseurs, n’ibindi
Bamwe muri bo badutangarije ko ari ku nshuro ya mbere basuye izi nyubako z’Itorero, kandi ngo banejejwe n’aho iyi mirimo igeze dore ko harimo n’abatangaga ubuhamya ko ari bwo bwa mbere baje I Kigali, bakaba banejejwe n’uko bahageze bwa mbere kubera imirimo y’Itorero ryabo.
Umuvugizi mukuru w’itorero rya ADEPR mu ijambo rye, yabanje kubaha ikaze bose, anabashimira kubwo kwitanga kwabo, “Iki gikorwa cyakozwe kirahesha Imana n’Itorero agaciro, kandi mwese muri aha mwazanye itafari, buri wese afite icyo yakoze, Imana yanejejwe n’ukuntu mwafashe umwanya mukaza kuhasura.”
Yatangarije kandi ko izi nyubako zitigeze zigurishwa nk’uko byagiye bihwihwiswa mu minsi yatambutse. Uyu muhango wasojwe n’sengesho basengera izi nyubako bashimira Imana aho igejeje ikora, banayisaba kuzabafasha mu mirimo isigaye,
Nd. Bienvenu/Isange.Com/Email: bienvenu1512@gmail.com
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Igisubizo: Matayo 24:5-8 haduha ibimenyetso by’ingenzi byadufasha kumenya ko imperuka yegereje: “kuko benshi bazaza biyita izina ryanjye bati ‘Ni jye Kristo’, bazayobya benshi. Muzumva iby'intambara n'impuha z'intambara, mwirinde mudahagarika imitima kuko bitazabura kubaho, ariko imperuka izaba itaraza. Ishyanga rizatera irindi shyanga, n'ubwami buzatera ubundi bwami, hazabaho inzara n'ibishyitsi hamwe na hamwe. Ariko ibyo byose bizaba ari itangiriro ryo kuramukwa”. Kwiyongera kw’abaziyita ba Mesiya, intambara zikajije umurego, inzara n’amapfa, ibizazane – ibyo byose ni ibiteguza imperuka. Muri iki cyanditswe ariko dusabwa kwitonda: ntitugomba kwitiranya ibi bintu, kuko ari nk’ibise: imperuka izaba itaragera.
Hari benshi babona buri mutingito w’isi, buri shyamirana mu buyobozi, buri ntambara ishojwe kuri Isirayeli, nk’ibimenyetso simusiga byerekana ko imperuka iri kugenda ijya bugufi. Yego, nubwo ibyo bintu byakwibutsa ko imperuka iri hafi, ntabwo rwose byerekana ko yageze. Intumwa Pawulo atwibutsa ko iminsi ya nyuma izazana n’ukwiyongera kw’inyigisho z’ubuyobe. “Ariko Umwuka avuga yeruye ati “Mu bihe bizaza bamwe bazagwa bave mu byizerwa, bīte ku myuka iyobya n'inyigisho z'abadayimoni” (1 Timoteyo 4:1). Iminsi y’imperuka ivugwa ko izaba ari iy’imibabaro, kubera urwango n’ikibi kizakwira mu bantu, bazinangira imitima ngo batumva ukuri (2 Timoteyo 2:1-9, 2 Abatesalonika 2:3).
Ibindi bimenyetso twavuga ni iyubakwa ry’ingoro yindi y’Imana i Yerusalemu, kwiyongera k’urwango kuri Isirayeli, n’iterambere riganisha ku buyobozi bumwe ku isi. Ikimenyetso nyamukuru ariko ni igihugu cya Isirayeli. Muri 1948, Isirayeli yongeye kwemerwa nk’igihugu kigenga, bwa mbere mu mateka kuba Yerusalemu yasenywa mu mwaka wa 70. Imana yasezeranyije Aburahamu ko urubyari rwe ruzahabwa Kanani nka gakondo y’iteka ryose (Itangiriro 17:8); Ezekiyeli we yahanuye kuzuka kwa Isirayeli mu mubiri no mu Mwuka (Ezekiyeli 37). Kuba Isirayeli ari igihugu kiri mu butaka gakondo bwayo ni ngombwa cyane kugira ngo ubuhanuzi bw’imperuka busohore, kuko imperuka izaba irebana na Isirayeli cyane (Daniyeli 10:14, 11:41, Ibyahishuwe 11:8).
Ibi bimenyetso twavuze haruguru byari bikwiye kutwigisha ubwenge n’ubushishozi ku birebana n’imperuka. Ariko nanone, ntitwari dukwiye gufata buri kintu kibaye nk’ikimenyetso cya nyuma cyari gisagaye cyerekana ko imperuka noneho igiye kuba. Icyo Imana yaduhaye ni ibimenyetso bihagije ngo twitegure, ni aho twari dukwiye kugarukira rero.
Ikibazo: Ibimenyetso bizateguza imperuka ni ibihe?
Igisubizo: Matayo 24:5-8 haduha ibimenyetso by’ingenzi byadufasha kumenya ko imperuka yegereje: “kuko benshi bazaza biyita izina ryanjye bati ‘Ni jye Kristo’, bazayobya benshi. Muzumva iby'intambara n'impuha z'intambara, mwirinde mudahagarika imitima kuko bitazabura kubaho, ariko imperuka izaba itaraza. Ishyanga rizatera irindi shyanga, n'ubwami buzatera ubundi bwami, hazabaho inzara n'ibishyitsi hamwe na hamwe. Ariko ibyo byose bizaba ari itangiriro ryo kuramukwa”. Kwiyongera kw’abaziyita ba Mesiya, intambara zikajije umurego, inzara n’amapfa, ibizazane – ibyo byose ni ibiteguza imperuka. Muri iki cyanditswe ariko dusabwa kwitonda: ntitugomba kwitiranya ibi bintu, kuko ari nk’ibise: imperuka izaba itaragera.


text:
Ha Imana ibibazo byawe na yo iraguha ibyiza
Waruzi ko Imana yifuza kugurana nawe? Imana igufitiye ibyiza buri munota buri munsi ariko igitangaje nuko bake muri twe nibo babisingira. Imana yifuza ko tuyikoreza imitwaro yacu yose, ibibazo no kunanirwa kwacu. Na yo izakuvunjiramo amahoro yayo n’umunezero. Ikigeretseho, Imana igusezeranya kukurinda no kukwitaho.
Imana yifuza mu by’ukuri ku twitaho, ariko kugirango biyikundire nuko twe twarekeraho kugerageza kwiyitaho no guhangayikishwa ni bintu bito tudafiteho ububasha. Abantu bifuza ko Imana ibitaho,ariko bagakomeza guhangayika no kugerageza kwishakira ibisubizo kubwabo,aho gutegereza icyerekezo cy’Imana. Bigatuma bahera mu minyururu yo guhangayika bishiramo ubwabo , bibaza impamvu Imana itabaha amahoro. Imana izaduha amahoro, ariko tugomba kubanza kuyikoreza ibitugoye byose.
Twikoreza Imana ibibazo byacu ari uko twizeye ko ishoboye kandi itwitayeho. Iyo twizeye Imana, bituma turuhukira muri yo, tuzi neza ko imibereho yose iri munsi y’ubushobozi bwayo. Guharika umutima ni kinyuranyo cyo kwizera. Guhagarika umutima bitwiba amahoro, bikadutera gucogora muburyo bufatika,byanatuma turwara. Iyo duhagaritse umutima,ntabwo tuba twizeye Imana, kandi kubw’ibyo, ntabwo tuzagira amahoro Imana itanga.
Mbega kugurana kwiza! Duha Imana ibitugoye, Yo ikaduha amahoro. Tuyiha imitwaro yacu ni bibazo byacu byose, Imana ikaduha kurindwa kwayo, umutekano, hamwe n’umunezero. Ayo niyo mahirwe yo kwitabwaho ni Imana.
Kuko itwitaho, itwifuriza kubaho mu mahoro, tutaruhizwe, no guhagarika umutima. Imana ifite uburyo bwo kutuyobora ituganisha ku mahoro, iyo dushoboye kumenya icyerekezo cyayo.
Ibaze utwaye imodoka , kumuhanda ukabona ibyapa bikuyobora ,nibiguha amabwiriza. Iyo ukurikije amabwiriza yùibyo byapa ugera aho ujya amahoro.
Ni muri ubwo buryo, murugendo rw’Umwuka dusangamo ibyapa bituyobora mu rugendo rwacu .Kugirango rero ugume mukurindwa no kuyoborwa ni Imana, ugomba kumvira amabwiriza y’ ibyo byapa, byakubwira kwizera Imana no kudahagarika umutima ukabikora.Witinya komera, niwumvira amabwiriza yose, uzabona kutabarwa kw’ Imana, amahoro ,n’umunezero bitangwa ni Imana.
Ariko rero iyo utubahirije ibyo byapa, umuhanda urakugora, ukumva ntushize amanga mu rugendo, utangira guharika umutima wibaza ibyo ugiye guhura nabyo munzira bikaba byagutera impanuka yo kurenga umuhanda.
Umutu uhagaritse umutima aba ameze nk’ umuntu wambaye ikote mugihe c’ubushuhe bwishi. Iri kote rituma uruha, bikakugora kugenda neza, rika na gushuhira cyane. Nkuko bisobanurwa muri Webster’s Dictionary ijambo anxiety irisobanura ‘kuba uruhijwe, cyangwa se kuba utameze neza mu mubiri wawe,guhagarika umutima, cyangwa se kuba umeze ukuntu utasobanura’.
Wowe na njye ntidukwiriye kwiganyira ejo hazaza kandi dufite ibiduhagije by’uyu munsi. Kuko naho twabasha gukemura cyangwa kurangiza ibibazo byacu uyu munsi , ejo tuba dufite ibindi nejo bundi ni ndi minsi ikurikira……
Kubera iki twakomeza guharika imitima bitari bugire icyo bikemura? Kubera iki twahangayikira ibyashize, kandi byamaze gutambuka, cyangwa ejo kandi hataragera? Gurana ibyo byose bikuruhije ubone amahoro y’Imana. Wibuke ko nubigenza utyo ibyawe byose bizaba byiza cyangwa bizagenda neza!
Joyce Meyer